Deɛ Ɛma Nnipa Ani Gye—Nneɛma 4\nKENKAN WƆ Afrikaans Albanian Amharic Arabic Armenian Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hungarian Igbo Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Macedonian Malagasy Maltese Norwegian Oromo Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Tswana Turkish Twi Ukrainian Urdu Vietnamese Xhosa Yoruba Zulu\n“Sɛ meware wo mma a, m’ani bɛgye.”\n“Sɛ mesi me fie a, m’ani bɛgye.”\n“Sɛ menya saa adwuma no a, m’ani bɛgye.”\n“Sɛ menya wei a m’ani bɛgye, sɛ menya wei a, m’ani bɛgye.”\nSAA nsɛm yi, woaka bi da? Berɛ a wo nsa kaa adeɛ a worepɛ no, anigye a wonyaeɛ no, ɛda so ara wɔ hɔ? Anaa ate kɔ? Deɛ ɛwom ne sɛ, sɛ worepɛ biribi na wo nsa ka a, ɛma w’ani gye, nanso saa anigye no nka hɔ. Sɛ yɛreka deɛ yɛfrɛ no anigye paa a, ɛnyɛ deɛ obi atumi ayɛ anaa deɛ n’ani da so a ne nsa aka ɛnna ɛde ba. Sɛdeɛ nneɛma pii na ɛka bom ma yɛnya apɔmuden no, saa na anigye nso teɛ; nneɛma pii na ɛde ba.\nƐsono obiara. Deɛ ɛma w’ani gye no, ɛnyɛ ɛno na ɛma obi ani gye. Adeɛ baako nso ne sɛ, yɛrenyin nyinaa na yɛresesa. Nanso yɛwɔ adanse a ɛkyerɛ sɛ nneɛma bi wɔ hɔ a yɛyɛ a, daa ɛma yɛn ani gye. Ɛho nhwɛsoɔ nie: Sɛ obi pɛ sɛ n’ani gye paa a, ɛsɛ sɛ ɔma n’ani sɔ deɛ ɔwɔ, ɛnsɛ sɛ ɔyɛ ahoɔyaa, ɛsɛ sɛ ɔdɔ nnipa, ɛnsɛ sɛ ɔma nneɛma ha no ntɛmntɛm sɛe n’anigye. Yɛnhwɛ deɛ enti a ɛte saa.\n1. MA W’ANI NSƆ DEƐ WOWƆ\nObi a ɔde n’ani ato fam ahwɛ sɛdeɛ nnipa teɛ kaa sɛ, “Sika nso bɔ onipa ho ban.” Ɔsan kaa sɛ: “Deɛ ɔpɛ dwetɛ no, dwetɛ mmee no, na deɛ ɔpɛ adedodoɔ nso, ahonyadeɛ mmee no. Yei nso yɛ ahuhudeɛ.” (Ɔsɛnkafoɔ 5:10; 7:12) Deɛn na na ɔrepɛ akyerɛ? Deɛ ɛkyerɛ ne sɛ, sika na yɛde twitwa yɛn ho wɔ abrabɔ mu, nanso ɛnni sɛ yɛyɛ adufudepɛ, ɛfiri sɛ deɛ yɛbɛnya biara nso yɛn! Ɔhene Solomon a ɔtenaa ase tete Israel no, ɔtoo ne bo ase hwɛɛ sɛ ahodeɛ ne asetena pa ma nnipa ani gye anaa. Deɛ ɔtwerɛeɛ ne sɛ: “Biribiara a m’ani hwehwɛeɛ no, mamfa ankame no. Mamfa anigyeɛ biara ankame m’akoma.”—Ɔsɛnkafoɔ 1:13; 2:10.\nSolomon nyaa sika pii, enti ɔsisii adan akɛseɛ, yeyɛɛ nturo ne atadeɛ, na ɔnyaa nkoa pii nso. Biribiara a ɔpɛ biara, ne nsa kaeɛ. Deɛn na ɔsuaeɛ? Nneɛma a ɔnyaeɛ no maa n’ani gyeeɛ nanso anigye no ankyɛ. Deɛ ɔkaeɛ nie: “Ne nyinaa yɛ ahuhudeɛ . . . na biribiara so nni mfasoɔ owia ase.” Asetena fonoo no mpo! (Ɔsɛnkafoɔ 2:11, 17, 18) Enti deɛ Solomon suaeɛ ne sɛ, sɛ onipa brɛ ne ho pii wɔ wiase mpo a, ne nyinaa yɛ ahuhudeɛ ne ɔbrɛhunu. *\nAsɛm a Solomon kaeɛ yi, animdefoɔ a ɛwɔ hɔ nnɛ ahu no saa? Nwoma bi kaa sɛ, “Sɛ onipa nya deɛ ɔbɛdi a, deɛ aka biara nhyɛ da mma n’ani nnye.” (Journal of Happiness Studies) Nokwasɛm a ɛwom ara ne sɛ wiase agyapadeɛ ntumi mma yɛn ani nnye, ɛnkanka ne sɛ obi nam kwammɔne so anya ne ho anaa sɛ ɔde Nyankopɔn bɛto nkyɛn apɛ agyapadeɛ.\nBIBLE AFOTUSƐM: “Mommma sikanibereɛ mmma mo asetena mu, na momma deɛ mowɔ no ara nnɔɔso mma mo.”—Hebrifoɔ 13:5.\n2. NYƐ AHOƆYAA\nSɛ yɛka sɛ obi yɛ ahoɔyaa a, ɛkyerɛ sɛ “ne yɔnko wɔ biribi a n’ani bere, na ne yam a anka abɛdi ne nsam.” Ahoɔyaa te sɛ kokoram; ɛbɛtumi ama obi agyigya na asɛe n’anigye. Ɛnneɛ yɛmmisa sɛ, Deɛn na ɛbɛma ahoɔyaa agye nhini wɔ obi mu? Yɛbɛyɛ dɛn ahunu sɛ yɛwɔ saa subammɔne yi bi? Yɛwɔ bi a, yɛbɛyɛ dɛn atu aseɛ?\nNwoma bi ka sɛ obi ani bɛbere obi a, na kyerɛ sɛ ɔne onii no bɔ so, ebia ɔne no bɔ tipɛn, ɔne no yɛ adwuma korɔ anaasɛ wɔn nyinaa yɛ asikafoɔ anaa ahiafoɔ. Ɛho nhwɛsoɔ nie: Obi a ɔyɛ sotɔɔ ani mmere obi a ɔyɛ sini. Nanso n’ani bɛtumi abere obi a ɔwɔ sotɔɔ kɛseɛ.—Encyclopedia of Social Psychology.\nAsɛm bi a ɛsii tete kyerɛkyerɛ asɛm yi mu. Tete Persia Ahemman mu no, na ahemfie mpanimfoɔ no ani mmere ɔhene a ɔsi so no, nanso na wɔn ani bere Daniel a ɔno nso yɛ ahemfie panin no, ɛfiri sɛ na n’adwenem dɔ sene wɔn. Ná mpanimfoɔ no mpɛ Daniel asɛm koraa, enti wɔfaa akwannuasa nyinaa so sɛ wɔbɛku no! Nanso deɛ wɔyɛeɛ nyinaa ankɔsi aga. (Daniel 6:1-24) Nwoma no ka sɛ, “Sɛ w’ani bere obi a, wonya no koraa a wode abaa bɛbɔ ne tirim aku no. Ahoɔyaa nti na awudisɛm pii kɔɔ so tete mmerɛ mu no.” *\nAhoɔyaa tumi kum obi anigyeɛ, enti nneɛma a atwa yɛn ho ahyia a ɔbɛtumi de agye n’ani no mpo, ɔnhunu\nDeɛn na ɛbɛma woahunu sɛ woyɛ ahoɔyaa? Bisa wo ho sɛ: ‘Sɛ me yɔnko nya nkɔsoɔ a, ɛyɛ me dɛ, anaa ɛyɛ me ya? Sɛ me nua anaa obi a me ne no yɛ adwuma yɛ biribi na anyɛ yie a, ɛbɛyɛ me dɛ anaa me werɛ bɛho? Na sɛ obi a ɔnim adeɛ kyɛn me ammɔ mmɔden a, ɛyɛ me dɛ anaa ɛyɛ me ya?’ Sɛ wobua sɛ ɛbɛyɛ wo dɛ a, ɛnneɛ na woyɛ ahoɔyaa. (Genesis 26:12-14) Nwoma no toaa so sɛ “Ahoɔyaa tumi kum obi anigyeɛ, enti nneɛma a atwa yɛn ho ahyia a ɔbɛtumi de agye n’ani no mpo, ɔnhunu. Obi te saa a, anigyeɛ bɔ no sɛdeɛ dwonsɔ abɔ akokɔ no.”—Encyclopedia of Social Psychology.\nSɛ yɛbɛtumi ayi ahoɔyaa afiri yɛn mu a, yɛhia ahobrɛaseɛ. Ahobrɛaseɛ boa yɛn ma sɛ nkurɔfoɔ yɛ adepa anaa wɔwɔ suban pa bi a, ɛyɛ yɛn fɛ ma yɛkamfo wɔn. Bible se, “Mommfa mansotwe anaa animuonyamhunupɛ nnyɛ biribiara, na mmom momfiri ahobrɛaseɛ mu mmu afoforɔ sɛ wɔkyɛn mo.”—Filipifoɔ 2:3.\nBIBLE AFOTUSƐM: “Mommma yɛmmpɛ animuonyamhunu, nnsi akan, mmma yɛn ani mmmere yɛn ho yɛn ho.”—Galatifoɔ 5:26.\n3. DƆ NNIPA\nNwoma no ka sɛ: “Sɛ yɛn ani bɛgye a, sɛdeɛ yɛne nkurɔfoɔ ntam teɛ ka ho bi paa; yɛn adwuma ne yɛn akatua, baabi a yɛte ne yɛn apɔmuden mpo mma.” (Social Psychology) Deɛ ɛwom ara ne sɛ, sɛ yɛn ani bɛgye wiase a, gye sɛ yɛdɔ nkurɔfoɔ na nkurɔfoɔ nso dɔ yɛn bi. Obi twerɛɛ wɔ Bible mu sɛ: “Menni dɔ a, mensɛ hwee.”—1 Korintofoɔ 13:2.\nSɛ yɛnni dɔ mpo a, ɛnkaa akyi, yɛbɛtumi adɔ nnipa. Wo deɛ yɛnhwɛ Vanessa. Ná ne papa yɛ kɔwensani tirimuɔdenfoɔ. Berɛ a Vanessa dii mfie 14 no, ɔdwane firii fie kɔtenaa nnyanka fie, nanso na ɛhɔ nso nyɛ koraa. Ɔkyerɛ sɛ, ɛhɔ na ɔsrɛɛ Nyankopɔn sɛ ɔmmoa no. Akyire yi, Onyankopɔn tiee ne mpaebɔ enti wɔde no kɔtenaa abusua bi nkyɛn; ɛhɔ deɛ, na wɔde Bible afotusɛm yɛ adwuma. Ná wɔnim sɛ “ɔdɔ wɔ abodwokyɛreɛ na ne yam yɛ.” (1 Korintofoɔ 13:4.) Nnipa a Vanessa ne wɔn kɔtenaeɛ no suban ne deɛ ɔno ara sua firii Bible mu nti ɔtumi yii yea biara firii ne mu na n’adwenem daa hɔ. Ɔka sɛ: “Afei deɛ, mesua adeɛ wɔ sukuu a, na mehunu. Yɛyɛ nsɔhwɛ a, na mebɔ mmɔden paa.”\nVanessa da so di yea wɔ ne mu. Nanso seesei ɔde anigye te awareɛ ase; wawo mmaayewa mmienu.\nBIBLE AFOTUSƐM: “Monhyɛ ɔdɔ ɛfiri sɛ ɛyɛ koroyɛ homa a ɛyɛ pɛ.”—Kolosefoɔ 3:14.\n4. MMA W’ABAM MMMU\nWiase a yɛwɔ yi, hwan na ne ho atɔ no? Bible kyerɛ sɛ, “esũ wɔ ne berɛ,” na “benabɔ wɔ ne berɛ.” (Ɔsɛnkafoɔ 3:4) Sɛ woamma w’abam ammu a, wobɛtumi afa saa haw no mu ama woato w’awerɛhoɔ agu w’akyi. Momma yɛnhwɛ Carol ne Mildred.\nCarol akyi berɛmo asɛe, ɔyare asikyireyareɛ, ɔda a na n’ahome atua; yareɛ bi ayɛ no ama n’ani benkum afira. Ne nyinaa akyi, deɛ ɔka ne sɛ: “Memma m’abam mmu nkyɛ. Metumi di awerɛhoɔ, nanso meyi m’adwene firi so na meda Nyankopɔn ase sɛ metumi yɛ biribi kakra, ɛnkanka ne sɛ metumi boa nkurɔfoɔ.”\nMildred nso, yareɛ pii atu agu ne so; sasaborɔ, nufoɔ mu kokoram, ne asikyireyareɛ. Ɔno nso yɛ n’adeɛ sɛ Carol; ɔntena ase nnwene ne haw ho. Mildred kaa sɛ: “Mehunu nkurɔfoɔ a yareɛ reteetee wɔn a, mebɛn wɔn kyekye wɔn werɛ. Mereyɛ saa nyinaa na m’adwene refiri me haw so.”\nCarol ne Mildred kyekye afoforɔ werɛ; ɛma wɔn ani gye\nMmaa mmienu yi, obiara hwehwɛ ayaresa papa, nanso ɛnyɛ apɔmuden no na ɛhia wɔn kɛse; deɛ ɛhia wɔn paa ne adeɛ a wɔde wɔn adaagyeɛ yɛ. Ɛno nti wɔwɔ akomam anigyeɛ, na obiara ntumi nnye mfiri wɔn nsam. Bio nso nkurɔfoɔ pɛ wɔn asɛm paa, na wɔn a wɔnam amanehunu ne abɛbrɛsɛ bebrebe mu hwɛ wɔn a, ɛma wɔnya awerɛkyekyerɛ.\nBIBLE AFOTUSƐM: “Anigyeɛ ne deɛ ɔkɔ so gyina sɔhwɛ mu, ɛfiri sɛ sɛ wɔgye no tom a, ne nsa bɛka nkwa abotire” no.—Yakobo 1:12.\nAfotusɛm a ɛwɔ Bible mu no yɛ “nkwa dua ma wɔn a wɔsɔ mu, na wɔn a wɔkura mu den no, wɔbɛfrɛ wɔn anigyeɛ.” (Mmebusɛm 3:13-18) Wopɛ sɛ wohunu sɛ saa asɛm no yɛ nokorɛ? Ɛnneɛ fa Bible mu afotuo bɔ wo bra. Yehowa a Bible firi ne hɔ no, yɛfrɛ no “anigyeɛ Nyankopɔn” na ɔpɛ sɛ wo nso w’ani gye.—1 Timoteo 1:11.\n^ nky. 11 Deɛ Solomon yɛeɛ nyinaa, ɛho asɛm wɔ Ɔsɛnkafoɔ 2:1-11.\n^ nky. 17 Onipa baako a yɛde bi dii no ne Yesu Kristo. Marko 15:10 ka sɛ “ahoɔyaa nti na asɔfoɔ mpanimfoɔ” de Yesu maeɛ sɛ wɔnku no.\nHunu sɛ Mfomsoɔ Wɔ Nnipa Ho\nNkurɔfoɔ a wɔn abam mmu ntɛm no, sɛ wɔdi mfomsoɔ a, wɔmmu wɔn ho fɔ nka sɛ “meyɛ nipahunu,” “mennim hwee yɛ.” Bible ka sɛ: “Honhom a abotoɔ ma nnompe mu wewe.” (Mmebusɛm 17:22) Nwoma bi ka sɛ, sɛ wompɛ sɛ w’abam bu ntɛm a, “ɛsɛ sɛ wohunu sɛ mfomsoɔ wɔ nnipa ho. . . . Wodi mfomsoɔ a, deɛ wobɛyɛ wɔ ho na ɛbɛkyerɛ sɛ w’abam bɛbu anaa w’abam mmu.”—The Power of Resilience.\n“Monkyerɛ Nneɛma Ho Anisɔ”\nSaa afotu pa yi wɔ Kolosefoɔ 3:15. Nkurɔfoɔ ayɛ nhwehwɛmu ahunu sɛ, sɛ yɛtena ase hwɛ nneɛma pa a yɛatumi ayɛ, na yɛma yɛn ani sɔ deɛ nkurɔfoɔ ayɛ ama yɛn a, ɛma yɛn ani gye.


Ɔde Paanoo ne Mpataa Kakraa Bi Maa Mpempem Dii | Yesu Asetena\nYESU MAA MMARIMA 5,000 ADUANE\nBere a asomafo 12 no kɔkaa asɛm no wɔ Galilea mpɔtam hɔ no, wɔn ani gyei paa. Enti wɔbɛkaa “deɛ wɔayɛ na wɔakyerɛkyerɛ nyinaa” ho asɛm kyerɛɛ Yesu. Ná wɔabrɛ, na wɔannya bere mpo annidi, efisɛ na nkurɔfo redi hɔ akɔneaba. Enti Yesu ka kyerɛɛ wɔn sɛ: “Mommra mmɛsen nkɔhyɛ baabi nhome kakra.”—Marko 6:30, 31.\nWɔkɔforoo korow wɔ Kapernaum mpɔtam hɔ baabi de wɔn ani kyerɛɛ Yordan Asubɔnten no nifa so, na wɔtwaam Betsaida kɔɔ baabi a atew ne ho. Nanso wɔrekɔ no, nnipa pii huu wɔn, na ebinom nso tee ho asɛm. Enti wɔtuu mmirika faa mpoano kɔhyiaa wɔn. Yesu ne n’asuafo no duu hɔ no, na nkurɔfo no wɔ hɔ dada.\nYesu sii asase so a ɔhuu nnipakuw no, wɔyɛɛ no mmɔbɔ, efisɛ na wɔgu hɔ te sɛ nnwan a wɔnni hwɛfo. Enti “ɔfirii aseɛ kyerɛkyerɛɛ wɔn nneɛma pii” faa Ahenni no ho. (Marko 6:34) Afei “ɔsaa wɔn a wɔhia ayaresa no yareɛ.” (Luka 9:11) Ɛrekɔ anwummere no, asuafo no ka kyerɛɛ Yesu sɛ: “Ɛha ate ne ho na afei adeɛ resa; gya nnipa no kwan na ama wɔatumi akɔ nkuraa no ase akɔtɔ biribi adi.”—Mateo 14:15.\nYesu kaa sɛ: “Ɛnsɛ sɛ wɔkɔ: momma wɔn biribi nni.” (Mateo 14:16) Ná Yesu nim nea ɔrebɛyɛ, nanso ɔhyɛɛ da bisaa Filipo sɛ: “Ɛhe na yɛbɛtɔ paanoo ama nnipa yi adie?” Ná Filipo fi Betsaida, na ɛhɔ baabi nso na na wɔwɔ. Ɛno nti na Filipo na ɔbisaa no saa asɛm no. Ná mmarima 5,000 na wɔwɔ hɔ, enti wɔbɛyɛ dɛn atɔ paanoo ama wɔn nyinaa adi? Sɛ yɛde mmaa ne nkwadaa ka ho deɛ a, ɛnde na nnipa no dodow rekeka kɔ mpem du. Enti Filipo yii Yesu ano sɛ: “Paanoo denare [saa bere no, na ɔpaani dakoro akatua yɛ denare baako] ahanu rensõ sɛ obiara bɛnya kakraa bi mpo.”—Yohane 6:5-7.\nƐbɛyɛ sɛ na Andrea pɛ sɛ ɔka biribi ma Yesu hu sɛ ɛnyɛ ade a wɔbɛtumi ama nnipa dodow no nyinaa aduane adi. Ɔkaa sɛ: “Abarimaa bi wɔ ha a ɔwɔ atokoɔ paanoo nnum ne mpataa nketewa mmienu. Nanso yei bɛyɛ nnipa bebrebe yi dɛn?”—Yohane 6:9.\nSaa bere no, na aka kakra ama afe 32 Twam afahyɛ no adu so. Ná ɛyɛ osutɔbere, na na sare mono afifi bepɔ no so kama. Yesu maa n’asuafo no ka kyerɛɛ nkurɔfo no sɛ wɔnkyekyɛ wɔn mu aduonum aduonum ne ɔha ɔha na wɔntenatena ase. Afei Yesu faa paanoo nnum ne mpataa mmienu no, na ɔdaa Onyankopɔn ase. Ɔbubuu paanoo no mu, na ɔkyekyɛɛ mpataa no nso mu. Yesu wiei no, ɔde maa n’asuafo no ma wɔkyekyɛ maa nkurɔfo no. Anwonwasɛm! Obiara nyaa bi di mee.\nWɔdidi wiei no, Yesu ka kyerɛɛ n’asuafo no sɛ: “Mommoaboa deɛ aka aseɛ no ano na biribiara ansɛe kwa.” (Yohane 6:12) Bere a wɔboaboaa ano no, wɔnyaa paanoo nkɛntɛn 12!\nAdɛn nti na na Yesu pɛ sɛ n’asomafo no kɔhyɛ baabi kakra?\nƐhe na Yesu ne n’asuafo no kɔe? Dɛn na ɛsii wɔ hɔ?\nDɛn na Yesu asuafo no ka kyerɛɛ no sɛ ɔnyɛ? Dɛn na Yesu yɛ maa nkurɔfo no?\nƆkwan bɛn na Yesu faa so maa asafo a na ɛwɔ asomafo no bere so honhom fam aduan? Saa na ɛte nnɛ anaa?


Romans 13 NIV – Romafoɔ 13 ASCB | Biblica\nRomans 13 NIV – Romafoɔ 13 ASCB\nMomfa Nidie Mma Tumi\n1Ɛsɛ sɛ obiara brɛ ne ho ase ma tumi a ɛwɔ ɔman no mu, ɛfiri sɛ, tumi biara nni hɔ a ɛmfiri Onyankopɔn pɛ mu. Tumi biara a ɛwɔ hɔ no firi Onyankopɔn. 2Obiara a ɔne tumi a ɛwɔ hɔ no di asie no tia deɛ Onyankopɔn ahyehyɛ. Na obiara a ɔbɛyɛ saa no de atemmuo ba nʼankasa ara so. 3Wɔn a wɔyɛ papa no nsuro atumfoɔ, na mmom wɔn a wɔyɛ amumuyɛ no na wɔsuro atumfoɔ. Wopɛ sɛ woyɛ obi a ɔnsuro deɛ tumi wɔ ne nsam anaa? Ɛnneɛ, yɛ deɛ ɛtene na ɔbɛkamfo wo. 4Ɛfiri sɛ, ɔyɛ Onyankopɔn ɔsomfoɔ a wo yiedie mu enti na ɔyɛ adwuma. Na sɛ woyɛ bɔne a, suro no ɛfiri sɛ, ne tumi a ɔde twe aso no da hɔ fann. Ɔyɛ Onyankopɔn ɔsomfoɔ, enti ɔnam Onyankopɔn abufuo so twe wɔn a wɔyɛ bɔne no aso. 5Esiane saa enti, ɛsɛ sɛ wobrɛ wo ho ase ma tumi, a ɛnyɛ sɛ Onyankopɔn abufuo no enti, na mmom, ɛsiane nim a wonim sɛ ɛsɛ sɛ woyɛ no enti.\n6Yei enti na ɛsɛ sɛ wotua toɔ, ɛfiri sɛ, sɛ atumfoɔ no yɛ wɔn adwuma a, wɔyɛ ma Onyankopɔn. 7Enti, tua ka a wode wɔn; tua ka a wode; sɛ ɛyɛ wo honam mu ka anaasɛ ɛyɛ agyapadeɛ ho ka, na fa obuo ne anidie ma wɔn nyinaa.\n8Nne obiara ka. Ɛka a ɛsɛ sɛ wode ara ne sɛ wobɛdɔ afoforɔ. Obiara a ɔdɔ ne yɔnko nnipa no adi mmara no so. 9Mmaransɛm a ɛka sɛ, “Nsɛe awadeɛ, nni awu, mmɔ korɔno, mma wʼani mmere adeɛ,” yeinom ne deɛ ɛkeka ho nyinaa tiawatwa ara ne sɛ, “Dɔ wo yɔnko sɛ wo ho.” 10Obiara a ɔdɔ ne yɔnko no nyɛ no bɔne. Sɛ wodɔ wo yɔnko a, na ɛkyerɛ sɛ woadi mmara no nyinaa so.\n11Ɛsɛ sɛ woyɛ yei, ɛfiri sɛ, wonim mmerɛ a wowɔ mu. Ɛberɛ aduru sɛ wosɔre firi wo nna mu. Ɛfiri sɛ, ɛberɛ a ɛsɛ sɛ wɔgye yɛn nkwa no abɛn sene ɛberɛ a yɛgye dii kane no. 12Adesaeɛ retwam, na adekyeeɛ reyɛ abɛn yɛn. Enti, momma yɛnnyae nneɛma a ɛyɛ sum deɛ no yɛ, na momfa akodeɛ a wɔde ko hann mu no. 13Momma yɛmmɔ yɛn bra yie te sɛ nnipa a wɔte hann no mu a agobɔne anaa nsãborɔ, adwamammɔ anaa ahohwie, ɔko anaa anibereɛ nni mu. 14Momma Awurade Yesu Kristo mmɛn mo te sɛ ntoma a mofira, na morempɛ sɛ mobɛyɛ deɛ ɔhonam pɛ.\nASCB : Romafoɔ 13


Hena Ne Onyankopɔn? | Asɛmpa\nKENKAN WƆ Abbey Abkhaz Abui Achi Acholi Adhola Afrikaans Ahanta Aja Ajië Akateko Akha Albanian Albanian Sign Language Altai Alur American Sign Language Amharic Amis Amuzgo (Guerrero) Angolan Sign Language Anyin (Indenie) Arabic Arabic (Egypt) Arabic (Lebanon) Arabic (Morocco) Arabic (Tunisia) Argentinean Sign Language Arhuaco Armenian Armenian (West) Armenian Sign Language Ashaninka Assamese Ateso Attié Aukan Australian Sign Language Austrian Sign Language Awajun Aymara Azerbaijani Azerbaijani (Cyrillic) Balinese Bambara Baoule Bariba Bashkir Basque Bassa (Cameroon) Bassa (Liberia) Batak (Dairi) Batak (Karo) Batak (Simalungun) Batak (Toba) Belgian French Sign Language Belize Kriol Belorussian Bengali Betsimisaraka (Northern) Betsimisaraka (Southern) Betsimisaraka (Southern) Bicol Bidayuh (Bukar) Bislama Bissau Guinean Creole Blackfoot Bolivian Sign Language Bosnian Boulou Brazilian Sign Language Bribri British Sign Language Bulgarian Bulgarian Sign Language Bété Cakchiquel (Central) Cambodian Cambodian Sign Language Carib Catalan Cebuano Central Alaskan Yupik Chamorro Changana (Mozambique) Changana (Zimbabwe) Chavacano Chichewa Chiga Chilean Sign Language Chin (Hakha) Chin (Kuki) Chin (Mara) Chin (Tiddim) Chin (Zotung) Chinantec (Ojitlan) Chinese (Shanghainese) Chinese (Sichuanese) Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chontal (Tabasco) Chopi Chuabo Chuj Chuukese Chuvash Cibemba Cinamwanga Cinyanja Colombian Sign Language Comorian (Ngazidja) Congolese Sign Language Corsican Costa Rican Sign Language Crimean Tatar (Cyrillic) Croatian Croatian Sign Language Cuban Sign Language Czech Czech Sign Language Dagbani Damara Dangme Danish Danish Sign Language Dari Dayak Ahe Dayak Ngaju Digor Diola Douala Drehu Dusun Dutch Dutch Sign Language Ecuadorian Sign Language Edo Efik Emberá (Catío) Emberá (Chamí) Emberá (Northern) English Esan Estonian Estonian Sign Language Ewe Fang Fante Faroese Fataluku Fijian Filipino Sign Language Finnish Finnish Sign Language Fon Frafra French French Sign Language Frisian Fulfulde (Cameroon) Futuna (East) Ga Galician Garifuna Gbaya Georgian German German Sign Language Ghanaian Sign Language Ghomálá’ Gitonga Gogo Gokana Gourmanchéma Gouro Greek Greek Sign Language Greenlandic Guadeloupean Creole Guambiano Guarani Guarani (Bolivia) Guatemalan Sign Language Guerze Guianese Creole Gujarati Gun Guna Guéré Haitian Creole Hakka (Indonesia) Hamshen (Armenian) Hamshen (Cyrillic) Hausa Havu Hawaiian Hawai’i Pidgin Hawu Haya Hebrew Hehe Herero Hiligaynon Hindi Hiri Motu Hmong (White) Honduras Sign Language Hong Kong Sign Language Huastec (San Luis Potosi) Huastec (Veracruz) Huave Huichol Hungarian Hungarian Sign Language Hunsrik Iban Ibanag Ibinda Icelandic Idoma Igbo Igede Iloko Inakeanon Indian Sign Language Indonesian Indonesian Sign Language Irish Irish Sign Language Isoko Italian Italian Sign Language Itawit Iu Mien Ivorian Sign Language Jamaican Creole Jamaican Sign Language Japanese Japanese Sign Language Javanese Javanese (Eastern) Jiwaka Jula Kabardin-Cherkess Kabiye Kabuverdianu Kabyle Kachin Kadazan Kalanga (Botswana) Kalanga (Zimbabwe) Kambera Kannada Kanyok Karen (S'gaw) Kazakh Kazakh (Arabic) Kekchi Kenyan Sign Language Khakass Khana Khasi Kikamba Kikaonde Kikongo Kikongo ya Leta Kikuyu Kiluba Kimbundu Kinande Kinyakyusa Kinyarwanda Kipende Kirghiz Kiribati Kirundi Kisi Kisii Kisonge Kituba Kokola Kongo Konkani (Devanagari) Konkani (Roman) Korean Korean (China) Korean Sign Language Kosraean Kpelle Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kurdish Sorani Kwangali Kwanyama Kyangonde Ladin (Gardenese) Lahu Lamba Lambya Lango Laotian Lari Latgalian Latvian Latvian Sign Language Lega Lenje Lhukonzo Liberian English Lingala Lithuanian Lithuanian Sign Language Lolo Loma Lomwe Lovari Low German Luganda Lugbara Lunda Luo Luvale Luxembourgish Macedonian Macua Macushi Madagascar Sign Language Madi Madura Mahorian (Roman) Makaa Makasae Makhuwa-Meetto Makhuwa-Shirima Makonde Malagasy Malawi Sign Language Malay Malayalam Malaysian Sign Language Maltese Mam Mambae (Ermera) Mambwe-Lungu Mandinka Mandjak Mangareva Manipuri Manipuri (Roman) Mano Manyawa Maori Mapudungun Marathi Mari Marquesian (Hiva Oa) Marquesian (Nuku Hiva) Marshallese Martiniquan Creole Mashi Mauritian Creole Maya Maya (Mopán) Mayo Mazahua Mazatec (Huautla) Mbukushu Mbunda Medumba Mende Meru Mexican Sign Language Mingrelian Miskito Mixe (North Central) Mixtec (Guerrero) Mixtec (Huajuapan) Mixtec (Tlaxiaco) Mizo Moba Mongolian Mongolian Sign Language Moore Motu Mozambican Sign Language Myanmar Myanmar Sign Language Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Nahuatl (Veracruz) Nama Nambya Navajo Ndali Ndau Ndebele Ndebele (Zimbabwe) Ndonga Nengone Nepali Nepali Sign Language New Zealand Sign Language Ngabere Ngangela Ngbandi (Northern) Ngiemboon Ngigua (San Marcos Tlacoyalco) Nhengatu Nias Nicaraguan Sign Language Nigerian Pidgin Niuean Nivaclé Northern Ojibwe (Roman) Northern Ojibwe (Syllabics) Norwegian Norwegian Sign Language Nsenga (Mozambique) Nsenga (Zambia) Nyaneka Nyungwe Nzema Obolo Odia Okpe Oromo Ossetian Otetela Otomi (Mezquital Valley) Otomi (State of Mexico) Paicî Palauan Palikúr Panamanian Sign Language Pangasinan Papiamento (Aruba) Papiamento (Curaçao) Paraguayan Sign Language Pehuenche Pemon Pennsylvania German Persian Peruvian Sign Language Phimbi Piaroa Pidgin (Cameroon) Pidgin (West Africa) Pilagá Polish Polish Sign Language Pomeranian Ponapean Portuguese Portuguese (Portugal) Portuguese Sign Language Pular Punjabi Punjabi (Shahmukhi) Páez Q'anjob'al Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quechua (Huaylla Wanca) Quiche Quichua (Cañar) Quichua (Chibuleo) Quichua (Chimborazo) Quichua (Imbabura) Quichua (Pastaza) Quichua (Salasaca) Quichua (Santiago del Estero) Quichua (Tena) Rapa Nui Rarotongan Romanian Romanian (Vlach) Romanian (Vlach, Bačka) Romanian Sign Language Romany (Albania) Romany (Argentina) Romany (Bulgaria) Romany (Eastern Slovakia) Romany (Germany) Romany (Macedonia) Romany (Macedonia) Cyrillic Romany (Northern Greece) Romany (Romania) Romany (Serbia) Romany (Southern Greece) Romany (Vlax, Russia) Ronga Roviana Rumanyo Rungus Runyankore Russian Russian Sign Language Rutoro Réunion Creole Saami (North) Saint Lucian Creole Salvadoran Sign Language Samoan Sangir Sango Saramaccan Sarnami Sateré-Mawé Scottish Gaelic Sehwi Sena Senoufo (Cebaara) Sepedi Sepulana Serbian Serbian (Roman) Serbian Sign Language Serer Sesotho (Lesotho) Sesotho (South Africa) Seychelles Creole Shipibo-Conibo Shona Shuar Shughni Sidama Silozi Sinhala Slovak Slovak Sign Language Slovenian Slovenian Sign Language Soli Solomon Islands Pidgin Somali South African Sign Language Spanish Spanish Sign Language Sranantongo Sukuma Sunda Swahili Swahili (Congo) Swati Swedish Swedish Sign Language Swiss German Sign Language Sylheti (Bengali) Taabwa Tagalog Tahitian Taiwanese Sign Language Tajiki Talian Tamil Tamil (Roman) Tandroy Tankarana Tarahumara (Central) Tarahumara (Western) Tarascan Tatar Telugu Tetun Dili Tewe Thai Thai Sign Language Ticuna Tigrinya Tiv Tlapanec Toabaite Toba Tojolabal Tok Pisin Tokelauan Tongan Toraja Totonac Toupouri Tshiluba Tshwa Tsonga Tswana Turkish Turkish Sign Language Turkmen Tuvaluan Twi Tyrewuju Tzeltal Tzotzil Tzutujil Udmurt Uighur (Arabic) Uighur (Cyrillic) Ukrainian Umbundu Urdu Urhobo Uruguayan Sign Language Uruund Uzbek Uzbek (Roman) Valencian Venda Venezuelan Sign Language Vezo Vietnamese Vietnamese Sign Language Wa Wallisian Warao Waray-Waray Wayuunaiki Wejewa Welsh Wichi Wolaita Wolof Xavante Xhosa Xârâcùù Yacouba Yemba Yombe Yoruba Yukpa Zambian Sign Language Zande Zapotec (Guevea) Zapotec (Isthmus) Zapotec (Ixtlán) Zapotec (Lachiguiri) Zapotec (Villa Alta) Zapotec (del Valle) Zimbabwe Sign Language Zulu\n1. Dɛn nti na ɛsɛ sɛ yɛsom Onyankopɔn?\nNokware Nyankopɔn no na ɔbɔɔ nneɛma nyinaa. Onni mfiase na ɔrennya awiei nso da. (Dwom 90:2) Ɔno na ɔma wɔkyerɛw asɛmpa a ɛwɔ Bible mu no. (1 Timoteo 1:11) Esiane sɛ Onyankopɔn na ɔmaa yɛn nkwa nti, ɔno nkutoo na ɛsɛ sɛ yɛsom no.—Kenkan Adiyisɛm 4:11.\n2. Onyankopɔn te dɛn?\nOnipa biara nhuu Onyankopɔn da efisɛ ɔyɛ Honhom. Ɔkorɔn sen nnipa a wɔwɔ honam nipadua a wɔwɔ asase so no. (Yohane 1:18; 4:24) Nanso, yɛnam nneɛma a Onyankopɔn abɔ so betumi ahu ne nipasu. Sɛ nhwɛso no, nnuaba ne nhwiren ahorow a wabɔ no ma yehu sɛ ɔwɔ ɔdɔ ne nyansa. Sɛnea amansan yi kɛse te no ma yehu sɛ ɔwɔ tumi.—Kenkan Romafo 1:20.\nSɛ yɛkenkan Bible a, yebetumi ahu nneɛma pii afa Onyankopɔn nipasu ho. Sɛ nhwɛso no, Bible ma yehu nneɛma a Onyankopɔn pɛ ne nea ɔmpɛ, sɛnea ɔne nnipa di, ne sɛnea odi asɛm biara ho dwuma.—Kenkan Dwom 103:7-10.\n3. So Onyankopɔn wɔ din?\nYesu kae sɛ: “Yɛn Agya a wowɔ soro, wo din ho ntew.” (Mateo 6:9) Ɛwom sɛ Onyankopɔn wɔ abodin ahorow pii de, nanso ne din yɛ biako pɛ. Ɛsono sɛnea wɔbɔ edin no wɔ kasa biara mu. Wɔ Twi mu no, wɔtaa bɔ no “Yehowa.” Nanso, nnipa binom bɔ no “Yahwe.”—Kenkan Dwom 83:18.\nWɔayi Onyankopɔn din afi Bible ahorow pii mu, na wɔde abodin ahorow te sɛ Awurade anaa Onyankopɔn na asi ananmu. Nanso, bere a wɔkyerɛw Bible no de, na Onyankopɔn din no pue wom bɛyɛ mpɛn 7,000. Bere a Yesu reka Onyankopɔn ho asɛm akyerɛ nkurɔfo no, ɔma wohuu Onyankopɔn din no.—Kenkan Yohane 17:26.\nHwɛ video a yɛato din Enti Onyankopɔn wɔ Din?\n4. So Yehowa dwen yɛn ho?\nTe sɛ agya a ɔwɔ ɔdɔ yi, Onyankopɔn reyɛ biribi a yebenya so mfaso daa\nSo amanehunu a nnipa pii refa mu no kyerɛ sɛ Yehowa yɛ Onyankopɔn a onnwen yɛn ho? Nnipa binom kyerɛ sɛ Yehowa ma yehu amane de sɔ yɛn hwɛ, nanso saa asɛm no nyɛ nokware.—Kenkan Yakobo 1:13.\nOnyankopɔn adi yɛn ni, efisɛ wama yɛn hokwan a ɛma yetumi yɛ nea yɛpɛ. So ɛnyɛ yɛn anigye sɛ yɛn ankasa tumi fi yɛn pɛ mu paw sɛ yɛbɛsom Onyankopɔn? (Yosua 24:15) Nanso, nnipa pii hyɛ da yɛ afoforo bɔne ma enti nnipa bebree rehu amane. Sɛ Yehowa hu abɔnefosɛm a ɛte saa a, ɛyɛ no yaw.—Kenkan Genesis 6:5, 6.\nYehowa yɛ Onyankopɔn a odwen yɛn ho. Ɔpɛ sɛ yɛn ani gye wɔ yɛn asetena mu. Obeyi amanehunu ne wɔn a wɔde ba afi hɔ nnansa yi ara. Nanso, ɔwɔ nea enti paa a wama kwan kakra ma amanehunu rekɔ so no. Yebesua nea enti a wayɛ saa no ho ade wɔ Adesua 8 no mu.—Kenkan 2 Petro 2:9; 3:7, 13.\n5. Yɛbɛyɛ dɛn atumi abɛn Onyankopɔn yiye?\nYehowa ka kyerɛ yɛn sɛ yɛmfa mpaebɔ so mmɛn no. Odwen yɛn mu biara ho. (Dwom 65:2; 145:18) Ɔpɛ sɛ ɔde yɛn bɔne firi yɛn. Sɛ mpo ɛtɔ mmere bi na yɛyɛ bɔne a, ohu mmɔden a yɛbɔ sɛ yɛbɛyɛ nea ɛsɔ n’ani no. Enti ɛmfa ho sɛ yɛtɔ sin no, yebetumi ne Onyankopɔn anya abusuabɔ a emu yɛ den ankasa.—Kenkan Dwom 103:12-14; Yakobo 4:8.\nEsiane sɛ Yehowa na ama yɛn nkwa nti, ɛsɛ sɛ yɛdɔ no sen obiara. (Marko 12:30) Bere a wusua Onyankopɔn ho ade pii na woyɛ nea ɔka kyerɛ wo no, woda no adi sɛ wodɔ no, na ɛbɛma woabɛn no yiye bere nyinaa.—Kenkan 1 Timoteo 2:4; 1 Yohane 5:3.\nShare Share Hena Ne Onyankopɔn?\nLESSON 1 Dɛn Ne Asɛmpa No?\nLESSON 2 Hena Ne Onyankopɔn?\nLESSON 3 So Asɛmpa no Fi Onyankopɔn Hɔ Ampa?\nLESSON 4 Hena Ne Yesu Kristo?\nLESSON 5 Dɛn Nti na Onyankopɔn Bɔɔ Asase?\nLESSON 6 Anidaso Bɛn na Ɛwɔ Hɔ ma Awufo?\nLESSON 7 Dɛn Ne Onyankopɔn Ahenni?\nLESSON 8 Dɛn Nti na Onyankopɔn Ma Bɔne ne Amanehunu Kɔ So?\nLESSON 9 Wobɛyɛ Dɛn Atumi Ama W’abusua Anya Anigye?\nLESSON 10 Wobɛyɛ Dɛn Atumi Ahu Nokware Som?\nLESSON 11 Ɔkwan Bɛn so na Yenya Bible Nnyinasosɛm so Mfaso?\nLESSON 12 Wobɛyɛ Dɛn Atumi Abɛn Onyankopɔn?\nLESSON 13 Ɔsom Ho Asɛmpa Bɛn na Ɛwɔ Hɔ?\nLESSON 14 Dɛn Nti na Onyankopɔn Wɔ Ahyehyɛde?\nLESSON 15 Dɛn Nti na Ɛsɛ sɛ Wokɔ so Sua Yehowa Ho Ade?\nText Baabi a wubetumi atwe nneɛma akenkan Asɛmpa a Efi Onyankopɔn Hɔ!\nAudio Baabi a wubetumi atwe nneɛma abɔ atie Asɛmpa a Efi Onyankopɔn Hɔ!\nShare Share Asɛmpa a Efi Onyankopɔn Hɔ!


2. Timoteusbrev 4 BPH - 2 Timoteo 4 ASCB\n1Megyina Onyankopɔn ne Kristo Yesu a ɔbɛbu ateasefoɔ ne awufoɔ atɛn, ne ba a ɔbɛba ne nʼahennie no so hyɛ wo sɛ, 2ka asɛm no, na ɛberɛ biara gyina ne ka mu denden yi atɛn. Ka anim, tu fo na kyerɛkyerɛ boasetɔ mu. 3Ɛberɛ bi bɛba a nnipa rentie nkyerɛkyerɛ pa no, na mmom, wɔbɛdi wɔn ara wɔn asɛdeɛ akyi na wɔaboaboa akyerɛkyerɛfoɔ a wɔbɛka nsɛm a wɔrepɛ atie no ano, na wɔaka akyerɛ wɔn. 4Wɔbɛpo nokorɛ no tie, na wɔatie anansesɛm. 5Nanso mmerɛ nyinaa mu no, ɛsɛ sɛ wohwɛ wo ho so yie. Mia wʼani wɔ amanehunu mu. Yɛ ɔsɛmpakafoɔ adwuma na di wo dwuma nyinaa sɛ Onyankopɔn ɔsomfoɔ.\n6Me deɛ, ɛberɛ aduru sɛ wɔde me bɔ afɔdeɛ. Ɛberɛ aso sɛ megya asetena yi. Me nkwa ayɛ sɛ hwiesa afɔrebɔ wɔ afɔrebukyia so. 7Ɔko pa no, mako, mmirika no, mawie tu; gyidie no makora. 8Adeɛ a ɛretwɛn me seesei ne nkonim akyɛdeɛ, tenenee abotire a Awurade a ɔyɛ tenenee ɔtemmufoɔ no de bɛma me da no. Ɛnyɛ me nko, na mmom, wɔn a wɔtena ase ɔdɔ mu twɛn no no nyinaa.\nNkyerɛkyerɛ A Ɛtwa Toɔ\n9Bɔ mmɔden bra me nkyɛn ntɛm. 10Dema dɔɔ ɛnnɛ ewiase yi maa ɔyɛɛ saa dwane gyaa me hɔ kɔɔ Tesalonika. Kreske kɔɔ Galatia, Tito nso kɔɔ Dalmatia. 11Luka nko ara na ɔne me wɔ ha. Fa Marko ka wo ho na wo ne no mmra, ɛfiri sɛ, ɔbɛtumi aboa me adwuma no yɛ. 12Mesomaa Tihiko kɔɔ Efeso. 13Sɛ woreba a, fa mʼatadeɛ a megyaa wɔ Karpo nkyɛn wɔ Troa no brɛ me. Ɛyɛ a fa me nwoma no nso ka ho, ne titire no, deɛ wɔde aboa nwoma yɛeɛ no.\n14Aleksandro, kɔbere dwumfoɔ no, haa me papaapa; deɛ ɔyɛeɛ no, Awurade bɛtua ne so ka. 15Ɛyɛ a hwɛ wo ho yie wɔ ne ho, ɛfiri sɛ, na ɔsɔre tia nsɛm a yɛka no mu dendeenden.\n16Ɛberɛ a mereyi me ho ano no, obiara ammoa me. Wɔn nyinaa dwane gyaa me. Onyankopɔn mmfa nntia wɔn. 17Nanso, Awurade ne me tenaeɛ maa me ahoɔden maa metumi kaa asɛm no kyerɛɛ amanamanmufoɔ maa wɔtieeɛ. Ɔgyee me firii gyata anom. 18Na Awurade bɛgye me afiri bɔne nyinaa mu na ɔde me akɔ ɔsoro Ahennie no mu asomdwoeɛ mu. Ɔno na animuonyam nka no daadaa. Amen.\nNkradie A Ɛtwa Toɔ\n19Kyea Priska ne Akwila ne Onesiforo fiefoɔ nyinaa ma me.\n20Erasto kaa Korinto ɛnna megyaa Trofimo wɔ Mileto, ɛfiri sɛ, na ɔyare. 21Bɔ mmɔden bra ansa na awɔberɛ aduru.\nEubulo ne Pude ne Lino ne Klaudia ne anuanom no nyinaa kyeakyea wo.\nASCB : 2 Timoteo 4


Aso Jehovah Adasefo Asesã Bible No Ma Ɔnye Hɔn Gyedzi Ahorow Ehyia? | FAQ\nKENKAN WƆ Afrikaans Albanian America Mmum Kasa Amharic Arabic Armenian Armenian (West) Azerbaijani Azerbaijani (Cyrillic) Bashkir Basque Bassa (Cameroon) Batak (Toba) Bosnian Boulou Bulgarian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chol Chuvash Cibemba Croatian Czech Dangme Danish Digor Dutch Edo English (Borɔfo) Estonian Ewe (Awona) Faroese Finnish Fon French Ga (Nkran Kasa) Galician Garifuna Georgian German Greek Guarani Gun Haitian Creole Hebrew Hiligaynon Hindi Hungarian Igbo Iloko Indonesian Isoko Italian Japanese Javanese Kabiye Kabyle Kachin Kannada Karen (S'gaw) Kazakh Kazakh (Arabic) Kekchi Kikaonde Kinyarwanda Kirghiz Kirundi Kisi Korean Krio Kwangali Kwanyama Lingala Lithuanian Low German Macedonian Malagasy Malay Malayalam Maltese Mam Mapudungun Maya Mazatec (Huautla) Mende Mfantse Mingrelian Mixe (North Central) Mongolian Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele (Zimbabwe) Ndonga Nepali Ngabere Nias Norwegian Nzema Oromo Otetela Pangasinan Persian Polish Portuguese Portuguese (Portugal) Punjabi Quechua (Ayacucho) Quechua (Cuzco) Quichua (Chimborazo) Rarotongan Romanian Romany (Romania) Russia Mmum Kasa Russian Samoan Sepedi Serbian Serbian (Roman) Sesotho (Lesotho) Setswana Shona Sidama Sinhala Slovak Slovenian Solomon Islands Pidgin Spanish Sunda Swahili Swati Swedish Sãotomense Tagalog Tahitian Tajiki Tarascan Tatar Telugu Tetun Dili Thai Tigrinya Tojolabal Tok Pisin Tongan Totonac Tsonga Turkish Turkmen Tzeltal Tzotzil Uighur (Cyrillic) Ukrainian Urdu Uzbek Uzbek (Roman) Valencian Venda Vezo Vietnamese Wallisian Welsh Xhosa Zapotec (Isthmus) Zapotec (Lachiguiri) Zulu\nAso Jehovah Adasefo Asesã Bible No Ma Ɔnye Hɔn Gyedzi Ahorow Ehyia?\nOho, yɛnnyɛɛ dɛm. Dza ɔnye iyi bɔ ebira no, sɛ yebohu dɛ hɛn gyedzi ahorow bi nnye Bible no nnhyia pɛpɛɛpɛr a, yɛsesã hɛn gyedzi ahorow no mbom.\nNna yɛhwehwɛ Bible no mu mpo dadaadaw ansaana yɛrehyɛ ase ayɛ New World Translation of the Holy Scriptures no wɔ afe 1950 mu. Yɛdze nkyerɛase ahorow biara a nna ɔwɔ hɔ no yɛɛ edwuma, na yɛdze hɛn gyedzi ahorow gyinaa do. Susũ Jehovah Adasefo hɔn tsetseetse gyedzi ahorow bi ho hwɛ, na woarankasa si ho gyinae hwɛ dɛ ɔnye dza Bible no kyerɛkyerɛ ankasa no hyia anaa.\nDza yɛgye dzi: Nyankopɔn nnyɛ Baasakor. July 1882 Zion’s Watch Tower no kãe dɛ: Hɛn akenkamfo nyim dɛ, ɔwɔ mu dɛ yɛgye Jehovah, Jesus, nye sunsum Krɔnkrɔn no dzi dze, naaso yɛpow nkyerɛkyerɛ a ɔnye dɛ Nyame baasa na wɔkã bɔ mu yɛ nyimpa kor, anaadɛ nyimpa baasa na wɔkã bɔ mu yɛ Nyame kor no, yebu no dɛ onngyina Kyerɛwnsɛm no do.”\nDza Bible no kyerɛkyerɛ: “Jehovah hɛn Nyankopɔn no yɛ Jehovah kor.” (Deuteronomy 6:4, The Holy Bible, a Robert Young kyerɛwee no) “Nyankopɔn kor na ɔwɔ hɔ, Egya no a adze nyina fir no mu, na hɛn so yɛwɔ hɔ ma no; nye Ewuradze kor Jesus Christ, a adze nyina nam no do, na hɛn so yɛnam no do no.”(1 Corinthfo 8:6, American Bible Union Version) Jesus nankasa kãe dɛ: “Egya no yɛ kɛse sen Me.”—John 14:28, Douay-Rheims Version.\nDza yɛgye dzi: Wɔnnyɛ nyimpa ayakayakadze daa wɔ hellgya mu. Aber a June 1882 Zion’s Watch Tower a woyii n’asɛntsir “Bɔn Akatua Nye Owu” fii Romefo 6:23 a ɔwɔ King James Version no mu no rekã kyerɛwsɛm yi ho asɛm no, ɔkãe dɛ: “Hwɛ mbrɛ asɛmfua yi mu da hɔ na ntseasee wɔ mu. Naaso ɔyɛ nwanwa dɛ nyimpa pii a wɔdɛ wɔgye Bible no to mu dɛ Nyankopɔn Asɛm no kɔ do ara kyerɛkyerɛ biribi a ɔnye asɛm yi bɔ ebira. Dɛm nkorɔfo yi si no pi dɛ dza wɔgye dzi, na dza Bible no so kyerɛkyerɛ nye dɛ, bɔn akatua nye onnyiewiei nkwa wɔ ayakayakadze mu.”\nDza Bible no kyerɛkyerɛ: “Ɔkra a ɔyɛ bɔn no, ɔnoara na obowu.” (Ezekiel 18:4, 20, King James Version) Asotwe a odzi ekyir ma hɔn a wɔsoɛr tsia Nyankopɔn no nnyɛ onnyiewiei ayakayakadze, na mbom “ɔsɛɛ a onnyi ewiei.”—2 Thessalonicafo 1:9, King James Version.\nDza yɛgye dzi: Nyankopɔn n’Ahenman no yɛ aban ankasa, na nnyɛ biribi a ɔwɔ akoma mu. December 1881 Zion’s Watch Tower no kãa faa Nyankopɔn n’Ahenman no ho dɛ: “Dza ɔkã ahenman yi a wɔdze besi hɔ no ho nye dɛ, wobeyi ahendzi ahorow a ɔwɔ asaase yi do no nyinara efi hɔ.”\nDza Bible no kyerɛkyerɛ: “Na ahemfo no hɔn nda no mu na ɔsor Nyankopɔn bɛma ahendzi a wɔrennsɛɛ no da, eso wɔrenndan n’ahendzi nngya ɔman fofor bi do; na obobu ahendzi yinom pɔsɔpɔsɔ na ɔama ɔasã, na ɔnodze begyina daa.”—Daniel 2:44, King James Version.\nAso Jehovah Adasefo gyina New World Translation no nkotsẽe do na wɔkyerɛkyerɛ hɔn gyedzi ahorow mu?\nOho, yɛkɔ do dze Bible nkyerɛase ahorow pii dzi dwuma wɔ hɛn asɛmpakã edwuma no mu. Nokwasɛm nye dɛ, aber a yɛma afofor New World Translation no kwa dze kã hɛn Bible adzesũa ho nhyehyɛɛ a yɛnngye hwee no ho no, hɛn enyi so gye ho dɛ yɛnye afofor a wɔpɛ dɛ wɔdze nkyerɛase afofor dzi dwuma no bosũa adze.\nYɛbɛyɛ dɛn agye edzi dɛ ndɛ yɛwɔ dza Bible no kyerɛkyerɛ ankasa no mu ntseasee a ɔyɛ nokwar?\nFa mona Fa mona Aso Jehovah Adasefo Asesã Bible No Ma Ɔnye Hɔn Gyedzi Ahorow Ehyia?


Genesis 13 | Intanɛt So Bible| Wiase Foforɔ Nkyerɛaseɛ\nAbram san kɔɔ Kaanan (1-4)\nAbram ne Lot tetew mu (5-13)\nOnyankopɔn tii ne bɔhyɛ mu kyerɛɛ Abram (14-18)\n13 Afei Abram fii Egypt de n’ani kyerɛɛ Negeb,+ ɔne ne yere ne nea ɔwɔ nyinaa, na na Lot ka ne ho. 2 Ná Abram anya nyɛmmoa, dwetɛ, ne sika kɔkɔɔ bebree.+ 3 Bere a ofi Negeb rekɔ Betel no, odii atutena kosii sɛ oduu baabi a bere bi osii ne ntamadan wɔ Betel ne Ai ntam no,+ 4 beae a kan osii afɔremuka no. Ɛhɔ na Abram bɔɔ Yehowa din frɛɛ no no. 5 Lot a na ɔka Abram ho wɔ n’akwantu mu no nso nyaa nguan, anantwi, ne ntamadan. 6 Enti na asaase no sua ma wɔn sɛ wɔn nyinaa bɛtena faako, efisɛ na wɔn agyapade adɔɔso ara ama wɔakyere so wɔ asaase no so. 7 Ɛno maa akasakasa baa wɔn a wɔhwɛ Abram nyɛmmoa ne wɔn a wɔhwɛ Lot nyɛmmoa no ntam. (Saa bere no, Kaananfo ne Perisifo na na wɔte asaase no so.)+ 8 Ɛnna Abram ka kyerɛɛ Lot+ sɛ: “Mesrɛ wo, ɛnsɛ sɛ akasakasa biara ba me ne wo ntam ne wɔn a wɔhwɛ me mmoa ne wɔn a wɔhwɛ wo mmoa no ntam, efisɛ yɛyɛ anuanom. 9 Ɛnyɛ asaase no nyinaa na ɛda w’anim yi? Mesrɛ wo, tew wo ho fi me ho. Wofa benkum a, mɛfa nifa; na sɛ wofa nifa a, mɛfa benkum.” 10 Enti Lot maa n’ani so hwɛe, na ohui sɛ efi Yordan mantam no+ nyinaa kosi Soar+ no, nsu wɔ asaase no so te sɛ Yehowa turo+ ne Egypt asaase (ansa na Yehowa resɛe Sodom ne Gomora). 11 Ɛnna Lot paw Yordan mantam no nyinaa, na otu kɔtenaa apuei fam. Enti wodii mpaapaemu. 12 Abram tenaa Kaanan asaase so, na Lot kɔtenaa nkurow a ɛwɔ Yordan mantam mu no mu.+ Akyiri yi, okosii ne ntamadan wɔ baabi a ɛbɛn Sodom. 13 Ná Sodomfo yɛ nnebɔneyɛfo a wɔyɛ bɔne akɛse tia Yehowa.+ 14 Akyiri yi a Lot tew ne ho fii Abram ho no, Yehowa ka kyerɛɛ Abram sɛ: “Mesrɛ wo, gyina baabi a wowɔ no na ma w’ani so hwɛ atifi ne anaafo, apuei ne atɔe, 15 efisɛ asaase a w’ani tua yi nyinaa mede bɛma wo ne w’asefo*+ afebɔɔ. 16 Na mɛma w’asefo* ayɛ sɛ asaase so anwea ma enti sɛ obi betumi akan asaase so anwea a, ɛnde obetumi akan w’asefo* nso.+ 17 Sɔre kɔfa asaase no nyinaa so, na hwɛ ne tenten ne ne tɛtrɛtɛ, efisɛ wo ara na mede bɛma wo.” 18 Enti Abram kɔɔ so tenaa ntamadan mu. Akyiri yi, ɔkɔtenaa baabi a ɛbɛn Mamre+ nnua akɛse a ɛwɔ Hebron+ no, na osii afɔremuka wɔ hɔ maa Yehowa.+


Balaam Afurum a Ɔkasa | Nea Mmofra Betumi Asua Afi Bible Mu\nBalaam Afurum Kasae\nNá Israelfo no atena sare so bɛyɛ mfe 40. Ná wɔako adi nkurow a ɛyɛ den pii so nkonim. Afei wotu kɔtenaa Moab sare so. Ɛwɔ Yordan Asubɔnten no apuei fam. Ná bere aso sɛ wɔkɔ Bɔhyɛ Asase no so. Ná Balak yɛ Moab hene, na na osuro sɛ Israelfo no bɛko afa n’asase. Enti ɔfrɛɛ ɔbarima bi a ne din de Balaam sɛ ɔmmra Moab mmɛdome Israelfo no.\nNanso Yehowa ka kyerɛɛ Balaam sɛ: ‘Ɛnsɛ sɛ wodome Israelfo no.’ Enti Balaam ankɔ. Ɔhene Balak san soma ma wɔkɔfrɛɛ no. Ɔhene no kaa sɛ nea Balaam pɛ biara, ɔde bɛma no. Nanso, Balaam ampene so. Afei Onyankopɔn kaa sɛ: ‘Wubetumi akɔ, nanso asɛm a mɛka akyerɛ wo nko ara na ɛsɛ sɛ woka.’\nBalaam tenaa n’afurum so. Ɔde n’ani kyerɛɛ anafo fam kɔɔ Moab. Ná Yehowa aka akyerɛ no sɛ ɛnsɛ sɛ ɔdome Israelfo no. Nanso na wayɛ n’adwene sɛ ɔbɛdome wɔn. Yehowa bɔfo yii ne ho adi mprɛnsa wɔ kwan no so. Balaam anhu ɔbɔfo no, nanso n’afurum no deɛ, ohuu no. Nea edi kan no, afurum no de n’ani kyerɛɛ wuram. Afei afurum no kɔfam ɔfasu bi ho maa Balaam nan ka miaa ɔfasu no. Awiei koraa no, afurum no butuw kwan no mfinimfini. Emu biara no, na Balaam de abaa hwe afurum no.\nNea ɛto so mmiɛnsa akyi no, Yehowa maa afurum no kasae. Afurum no bisaa Balaam sɛ: ‘Adɛn nti na woda so ara rehwe me?’ Balaam kaa sɛ: ‘Woama mayɛ sɛ ogyimfo. Sɛ nkrante bi kura me a, anka sesɛɛ makum wo.’ Afurum no kaa sɛ: ‘Woatena me so mfe pii ni. Woahu sɛ mayɛ wo saa pɛn?’\nAfei Yehowa maa Balaam huu ɔbɔfo no. Ɔbɔfo no kaa sɛ: ‘Yehowa ka kyerɛɛ wo sɛ nnome Israelfo no.’ Balaam kaa sɛ: ‘Mayɛ bɔne. Mɛsan m’akyi akɔ fie.’ Nanso ɔbɔfo no kaa sɛ: ‘Wubetumi akɔ Moab, nanso asɛm a Yehowa bɛka akyerɛ wo nko ara na ɛsɛ sɛ woka.’\nNea ɛtoo Balaam no, osuaa biribi fii mu anaa? Dabi. Ɛno akyi no, Balaam yɛe sɛ ɔbɛdome Israelfo no. Ɔyɛɛ saa mprɛnsa. Nanso emu biara no, Yehowa maa ohyiraa Israelfo no mmom. Nea ɛbae ne sɛ, Israelfo no dii Moab so nkonim, na wokum Balaam. Sɛ Balaam tiee Yehowa a, wohwɛ a anka saa na ɛbɛto no?\n“Monhwɛ yiye wɔ anibere biara ho, efisɛ sɛ onipa nya ma ebu so mpo a, ɛnyɛ nneɛma a ɔwɔ no mu na ne nkwa fi.”—Luka 12:15\nNsɛmmisa: Adɛn nti na Balaam kɔɔ Moab? Ɔrekɔ no, dɛn na esii wɔ kwan so?\nNumeri 22:1–24:25; 31:8; Nehemia 13:2; 2 Petro 2:15, 16; Yuda 11


Nnipa Nnan a Wɔtete Apɔnkɔ So—Wɔyɛ Nnipa Bɛn?\nƆwɛn-Aban | No. 3 2017\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Betsimisaraka (Southern) Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Guarani Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Javanese Kabiye Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mauritian Creole Maya Mbunda Mizo Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Tetun Dili Thai Tigrinya Tiv Tojolabal Tok Pisin Tongan Tshiluba Tsonga Tswana Turkish Twi Tzotzil Ukrainian Umbundu Urdu Urhobo Venda Vietnamese Wallisian Waray-Waray Wayuunaiki Xhosa Yoruba Zande Zulu\nASƐM A ƐDA SO | NNIPA NNAN A WƆTETE APƆNKƆ SO—DWUMA A WƆREDI NO KA WO SƐN?\nSɛ wokenkan nnipa nnan a wɔtete apɔnkɔ so no ho asɛm a, ebetumi ahunahuna wo paa. Nanso ɛnsɛ sɛ ɛba saa. Adɛn ntia? Efisɛ Bible ne nneɛma a ɛresisi nnansa yi no boa yɛn ma yehu nea ɔpɔnkɔsotefo biara gyina hɔ ma. Ɛwom sɛ wɔn dwumadi no kyerɛ sɛ amanehunu bɛba asase so deɛ, nanso ebetumi nso akyerɛ asɛmpa ama wo ne w’abusua. Ɔkwan bɛn so? Nea edi kan, nnipa nnan a wɔtete apɔnkɔ so no, momma yɛnhwɛ nea wɔn mu biara kyerɛ.\nNEA ƆTE PƆNKƆ FITAA NO SO\nAnisoadehu no, sɛnea efi ase ni: “Na mihui, na hwɛ! ɔpɔnkɔ fitaa bi ni; na nea ɔte no so no kura agyan; na wɔmaa no abotiri, na ofii adi kodii nkonim sɛ obewie ne nkonimdi koraa.”—Adiyisɛm 6:2.\nPɔnkɔ fitaa no, hena na ɔte so? Bible mu nhoma a ɛne Adiyisɛm no ara boa yɛn ma yehu onii ko. Akyiri yi, nhoma no san kaa sɛ nea ɔte pɔnkɔ so wɔ soro yi yɛ “Onyankopɔn Asɛm.” (Adiyisɛm 19:11-13) Abodin “Onyankopɔn Asɛm” no gyina hɔ ma Yesu Kristo, efisɛ ɔyɛ Onyankopɔn kasamafo. (Yohane 1:1, 14) Bible san frɛ no “ahene mu Hene ne awuranom mu Awurade.” Ɛsan ka sɛ, ɔyɛ “Ɔnokwafo a wɔwɔ Ne mu ahotoso.” (Adiyisɛm 19:16) Ɛda adi pefee sɛ Yesu wɔ tumi sɛ ɔsahene, nanso ɔmfa ne tumi no nni dwuma wɔ ɔkwammɔne so. Ne nyinaa mu no, nsɛmmisa bi wɔ hɔ a ɛsɛ sɛ yenya ho mmuae.\nHena na ɔmaa Yesu tumi sɛ onni nkonim? (Adiyisɛm 6:2) Yɛnhwɛ anisoadehu bi a odiyifo Daniel nyae. Ohuu sɛ wɔde Mesia no atoto “onipa ba” ho, na wɔahyɛ no anuonyam. Ɛnyɛ obiara sɛ Yehowa Nyankopɔn, * “Nea ne nna akyɛ” no na ɔde “tumi ne anuonyam ne ahenni” maa Mesia no. (Daniel 7:13, 14) Enti ɛyɛ Ade nyinaa so Tumfoɔ Nyankopɔn na ɔmaa Yesu tumi ne hokwan sɛ onni ade na ommu atɛn. Bible mu no, wɔtaa de kɔla fitaa gyina hɔ ma biribi a ɛteɛ. Enti ɛfata sɛ pɔnkɔ fitaa no gyina hɔ ma akodi a ɛteɛ a Onyankopɔn Ba no reko no.—Adiyisɛm 3:4; 7:9, 13, 14.\nBere bɛn na nnipa a wɔtete apɔnkɔ so no fii wɔn adwuma ase? Hyɛ no nsow sɛ, Yesu a ɔte pɔnkɔ a edi kan so no fii ne dwumadi ase bere a wɔmaa no ahemmotiri no. (Adiyisɛm 6:2) Bere bɛn na wosii Yesu Hene wɔ soro? Ɛnyɛ bere a onyan fii awufo mu kɔɔ soro no. Bible ma yehu sɛ okoduu soro no, ɔtwɛn kakra. (Hebrifo 10:12, 13) Yesu maa n’akyidifo no nea wobegyina so ahu bere a ɔno Yesu bɛtwɛn akodu, ne bere a obefi ase adi hene wɔ soro. Ɔkaa sɛ, sɛ ofi ase di hene wɔ soro a, nneɛma bɛsɛe koraa wɔ asase so. Akokoakoko, aduankɔm, ne ɔyaredɔm bɛba. (Mateo 24:3, 7; Luka 21:10, 11) Bere a Wiase Ko I bae wɔ afe 1914 akyi pɛɛ no, ɛbɛdaa adi sɛ adesamma adu saa bere no mu. Bible frɛ saa bere bɔne a aba asase so no “nna a edi akyiri.”—2 Timoteo 3:1-5.\nEfi bere a wosii Yesu hene afe 1914 no, adɛn nti na nneɛma nyɛɛ yiye na mmom sɛe ara na ɛresɛe? Efisɛ saa bere no, Yesu fii ase dii hene wɔ soro, na ɛnyɛ asase so. Afei ɔko baa soro, na Mikael anaa Yesu a wɔasi no Hene foforo no tow Satan ne n’adaemone guu asase so. (Adiyisɛm 12:7-9, 12) Seesei Satan aka asase so. Efi bere a wɔtoo no kyenee asase so no, ne bo afuw denneennen efisɛ onim sɛ ne bere a aka yɛ tiaa. Nokwarem no, ɛrenkyɛ koraa Onyankopɔn apɛde bɛyɛ hɔ; ɔbɛyɛ ade atia Satan wɔ asase so ha. (Mateo 6:10) Afei nnipa mmiɛnsa a aka a wɔtete apɔnkɔ so no, momma yɛnhwɛ sɛnea wɔbɛboa ama yɛahu sɛ ampa yɛte wiase bɔne yi “nna a edi akyiri” mu. Wɔnte sɛ onipa a odi kan a ɔte pɔnkɔ so no. Ɔno deɛ, ogyina hɔ ma obi pɔtee. Nanso mmiɛnsa a aka no deɛ, wogyina hɔ ma nneɛma a asisi nnipa asetenam wɔ wiase nyinaa.\nNEA ƆTE PƆNKƆ KƆKƆƆ NO SO\n“Ɔpɔnkɔ foforo kɔkɔɔ bi bae; na wɔmaa nea ɔte no so no kwan sɛ onyi asomdwoe mfi asase so na wonkunkum wɔn ho wɔn ho; na wɔmaa no nkrante kɛse bi.”—Adiyisɛm 6:4.\nNea ɔte saa pɔnkɔ yi so no gyina hɔ ma akodi. Hyɛ no nsow sɛ, oyii asomdwoe fii asase so nyinaa, ɛnyɛ aman kakraa bi pɛ so. Afe 1914 mu no, ɔko bi baa wiase nyinaa a na ebi mmae da. Ɛno akyi no, ɔko a ɛto so mmienu san baa wiase nyinaa. Ɛno deɛ, ɛsɛee nneɛma kyɛn kan deɛ no. Ebinom kyerɛ sɛ efi afe 1914 reba no, akokoakoko ne amanko akunkum nnipa bɛboro ɔpepem 100! Afei wɔkyerɛ sɛ nnipa pii pirapirae, na ebinom nso dii dɛm.\nAkodi akɔ akyiri akodu he wɔ yɛn bere yi so? Ɛkame ayɛ sɛ ɛnnɛ nnipa wɔ nea wobetumi de atɔre adesamma nyinaa ase. Biribi a ɛte saa nsii da wɔ nnipa abakɔsɛm mu. Nnwumakuw a wɔbɔ asomdwoe ho dawuru te sɛ Amanaman Nkabom mpo ntumi mmaa pɔnkɔ kɔkɔɔ no nnyaee n’adwumayɛ.\nNEA ƆTE PƆNKƆ TUNTUM NO SO\n“Mihui, na hwɛ! ɔpɔnkɔ tuntum bi ni; na nea ɔte no so no kura nsenia wɔ ne nsam. Na metee nne bi te sɛ nea efi honhom abɔde baanan no mfinimfini sɛ: ‘Awi susukora denare biako, na atoko susukora abiɛsa denare biako; na ngo ne bobesa de, nsɛe no.’”—Adiyisɛm 6:5, 6.\nNea ɔte pɔnkɔ yi so no gyina hɔ ma aduankɔm. Anisoadehu yi mu no, yehu sɛ aduan ho yɛɛ na araa ma wosusuw awi susukora baako (lita 1.08) de gyee denare baako. Atoko susukora mmiɛnsa (lita 3.24) nso, wɔde gyee denare baako. Asomafo no bere so no, na denare baako yɛ odwumayɛni da koro akatua! (Mateo 20:2) Ná wobu awi sɛ ɛsom bo sen atoko. Sɛ abusua bi mufo dɔɔso a, ɛbɛyɛ dɛn na saa aduan yi aso wɔn? Saa bere no, na ngo ne bobesa gyina hɔ ma aduan a nnipa dodow no ara di. Enti anisoadehu no mu no, wotuu nkurɔfo fo sɛ mma wɔnsɛe saa nnuan no, kyerɛ sɛ, wɔntew aduan a wodi so.\nEfi afe 1914 reba no, yehu adanse a ɛkyerɛ sɛ nea ɔte pɔnkɔ tuntum so no reyɛ n’adwuma anaa? Aane! Efi bɛyɛ afe 1900 besi 2000 no, aduankɔm akunkum nnipa bɛyɛ ɔpepem 70. Abenfo bi kaa sɛ “efi afe 2012 kosi 2014 no, nnipa ɔpepem 805 na na wonnya aduan pa nni. Saa bere no, wokyɛ nnipa a wɔwɔ wiase mu nkron a, na wɔn mu baako nnya aduan pa nni.” Amanneɛbɔ foforo nso kyerɛ sɛ: “Afe biara, sɛ yɛka nnipa dodow a AIDS, atiridii (malaria), ne nsamanwaw kunkum wɔn no bom a, ɛnto nnipa dodow a aduankɔm nko ara kum wɔn no.” Nnipa rebɔ mmɔden biara sɛ wɔbɛma wɔn a ɔkɔm de wɔn no anya aduan pa adi, nanso pɔnkɔ tuntum no gu so ara reyɛ n’adwuma.\nNEA ƆTE PƆNKƆ A NE HO NSONSO NO SO\n“Mihui, na hwɛ! ɔpɔnkɔ a ne ho nsonso bi ni; na nea ɔte no so no din de Owu. Na Adamoa di n’akyi pɛɛ. Na wɔmaa wɔn asase nkyekyɛm anan mu biako so tumi sɛ wɔmfa nkrante tenten ne aduankɔm ne owuyare ne asase so nkekaboa nkunkum wɔn.”—Adiyisɛm 6:8.\nƆpɔnkɔsotefo a ɔtɔ so nnan no gyina hɔ ma owuyare ne nneɛma foforo a ɛde owu ba. Afe 1914 akyi pɛɛ no, yare bi a wɔfrɛ no Spania influensa kunkum nnipa ɔpepem pii. Ɛkame ayɛ sɛ nnipa bɛyɛ ɔpepem 500 nyaa bi. Wokyɛ nnipa a na wɔwɔ wiase saa bere no mu mmiɛnsa a, wɔn mu baako nyaa bi!\nNanso na Spania influensa no yɛ nyarewa a ɛbɛba no mfiase ara kɛkɛ. Abenfo bu akontaa sɛ efi bɛyɛ afe 1900 besi 2000 no, mpete kunkum nnipa ɔpepem pii. Ɛde besi nnɛ, ɛmfa ho sɛ wɔayɛ aduruyɛ mu nhwehwɛmu akɔ akyiri no, AIDS, atiridii, ne nsamanwaw twa nnipa ɔpepem pii nkwa so.\nAkodi oo, aduankɔm oo, owuyare oo, ne nyinaa kowie owu mu. Adamoa nso fa nnipa a wowuwu no nyinaa; na anidaso asa.\nMMERE PA BI REBA!\nMmere bɔne a yɛwɔ mu yi bɛba awiei nnansa yi ara. Kae sɛ Yesu ‘fii adi kodii nkonim’ wɔ afe 1914 mu, na ɔtoo Satan kyenee asase so. Nanso saa bere no, Yesu anwie ne nkonimdi no. (Adiyisɛm 6:2; 12:9, 12) Ɛrenkyɛ, Yesu bɛkyekyere Satan wɔ Harmagedon enti ɔrennya nnipa so nkɛntɛnso bio. Wɔn a wɔtaa Ɔbonsam akyi no nso, ɔbɛsɛe wɔn nyinaa. (Adiyisɛm 20:1-3) Nnipa mmiɛnsa a wɔte apɔnkɔ so di Yesu akyi no nyinaa, Yesu bɛsɛe wɔn nnwuma. Ɛnyɛ ɛno nko ara. Ɔhaw a wɔn nnwuma no de abrɛ adesamma no nyinaa nso, obesiesie. Ɔbɛyɛ no sɛn? Yɛnhwɛ Bible bɔhyɛ ahorow yi.\nAsomdwoe besi akodi ananmu. Yehowa bɛma ‘akodi agyae akosi asase ano. Obebubu agyan mu, na watwitwa peaw mu asinasin.’ (Dwom 46:9) Wɔn a wɔpɛ asomdwoe no deɛ, ‘wobegye wɔn ani asomdwoe bebree mu.’—Dwom 37:11.\nAduan bebu so ama ɔkɔm to atwa. “Asase no so nnɔbae bɛdɔɔso; ebebu so akodu mmepɔw atifi.”—Dwom 72:16.\nƆhaw a nnipa mmiɛnsa a wɔtete apɔnkɔ so de ba no, ɛrenkyɛ Yesu besiesie ne nyinaa\nYɛn nyinaa benya apɔwmuden ne daa nkwa. Yare ne owu befi hɔ. Onyankopɔn ‘bɛpopa wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio.’—Adiyisɛm 21:4.\nBere a na Yesu wɔ asase so no, ɔyɛɛ nneɛma papa bebree de kyerɛɛ sɛnea asetena bɛyɛ daakye wɔ ne nniso ase. Ɔhyɛɛ asomdwoe ho nkuran, ɔmaa nnipa mpempem pii aduan wɔ anwonwakwan so, ɔsaa ayarefo yare, na wɔn a wɔawuwu mpo onyan wɔn baa nkwa mu bio.—Mateo 12:15; 14:19-21; 26:52; Yohane 11:43, 44.\nWopɛ sɛ wuhu sɛnea wubesiesie wo ho ama bere a nnipa a wɔtete apɔnkɔ so no nnwuma bɛba awiei a, ɛnde Yehowa Adansefo ani begye sɛ wɔbɛma woahu afi w’ankasa Bible mu. Wobɛma wɔaboa wo ama woasua pii anaa?\n^ nky. 7 Yehowa yɛ Onyankopɔn din a wɔada no adi wɔ Bible mu.\nYɛahu Nnipa Nnan a Wɔtete Apɔnkɔ So No\nAdiyisɛm 6:1, 2\nNea ɔte so no gyina hɔ ma Yesu Kristo. Ofii ase dii ade afe 1914. Ɛrenkyɛ obewie ne nkonimdi no, na obeyi amanehunu nyinaa afi hɔ.\nAdiyisɛm 6:3, 4\nNea ɔte so no gyina hɔ ma akokoakoko. Efi afe 1914 no, akodi akɛse ne nketewa akunkum nnipa mpempem pii.\nAdiyisɛm 6:5, 6\nNea ɔte so no gyina hɔ ma ɔkɔm. Aduankɔm akunkum nnipa ɔpepem pii, na ama ebinom nso asetena ayɛ basaa.\nAdiyisɛm 6:7, 8\nNea ɔte so no gyina hɔ ma yare ne nneɛma foforo a ɛma nnipa wu patuwu no. Adamoa nso fa wɔn a wowuwu no.\nNea Bible Ka Fa Wiase Awiei Ho\nWiase bɛn na ɛbɛsɛe? Ɛdeɛn na wɔde bɛsɛe no, na bere bɛn na wɔbɛsɛe no?\nASƐM A ƐDA SO Nnipa Nnan a Wɔtete Apɔnkɔ So—Woba Mu Sɛn?\nASƐM A ƐDA SO Nnipa Nnan a Wɔtete Apɔnkɔ So—Wɔyɛ Nnipa Bɛn?\nAdanse Foforo Bi Ni\nBIBLE TUMI SESA NNIPA Ná Mepɛ Baseball Sen Biribiara!\nSUASUA WƆN GYIDI “Woyɛ Ɔbea a Wo Ho Yɛ Fɛ”\nText Baabi a wubetumi atwe nneɛma akenkan ƆWƐN-ABAN No. 3 2017 | Nnipa Nnan a Wɔtete Apɔnkɔ So—Dwuma a Wɔredi no Ka Wo Sɛn?\nAudio Baabi a wubetumi atwe nneɛma abɔ atie ƆWƐN-ABAN No. 3 2017 | Nnipa Nnan a Wɔtete Apɔnkɔ So—Dwuma a Wɔredi no Ka Wo Sɛn?\nNo. 3 2017 | Nnipa Nnan a Wɔtete Apɔnkɔ So—Dwuma a Wɔredi no Ka Wo Sɛn?\nƆWƐN-ABAN No. 3 2017 | Nnipa Nnan a Wɔtete Apɔnkɔ So—Dwuma a Wɔredi no Ka Wo Sɛn?


Wɔatutu Fam Anya Adanse a Ɛfoa Bible So: Tattenai a ofi Persia Ahemman Mu\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Betsimisaraka (Southern) Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Guarani Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Javanese Kabiye Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mauritian Creole Maya Mbunda Mizo Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Russian Samoan Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tamil Tatar Tetun Dili Thai Tigrinya Tiv Tojolabal Tok Pisin Tongan Tshiluba Tsonga Tswana Turkish Twi Tzotzil Ukrainian Umbundu Urdu Urhobo Venda Vietnamese Wallisian Waray-Waray Wayuunaiki Xhosa Yoruba Zande Zulu\nWɔakyerɛw edin Tattannu agu dɔte pon yi nkyɛn baabi\nWɔn a wotutu fam hwehwɛ tete nneɛma mu no, wɔanya adanse bi a ɛfoa Bible so anaa? Afe 2014 mu no, nhoma bi bisaa asɛm bi sɛ: “Nnipa dodow sɛn na wɔwɔ Hebri Kyerɛwnsɛm no mu a fam tutufo adi wɔn ho adanse sɛ wɔtenaa ase ampa?” Mmuae a nhoma no de mae ne sɛ: “Anyɛ yiye koraa no, 50!” (Biblical Archaeology Review) Onipa baako a na ne din nka nnipa 50 no ho ne Tatenai. Ná ɔyɛ onipa bɛn? Bible anka ne ho asɛm pii. Yɛnkɔhwɛ nea ɔyɛe.\nBere bi a atwam no, na Yerusalem ka Persia Ahemman kɛse no ho. Ná Yerusalem da Eufrate asubɔnten no atɔe fam, enti Persiafo no frɛɛ hɔ Asubɔnten no Agya. Bere a Persiafo dii Babilonfo so nkonim no, Persiafo no gyaee Yudafo a wɔafa wɔn nnommum no, na wɔka kyerɛɛ wɔn sɛ wonkosi Yehowa asɔrefie wɔ Yerusalem. (Esra 1:1-4) Nanso Yudafo atamfo sɔre tiaa adansi adwuma no, na wogyinaa so bɔɔ Yudafo no sobo sɛ wɔreyɛ Persia Ahemman no so asoɔden. (Esra 4:4-16) Bere a na Dario I (522-486 A.Y.B.) redi ade no, Persiani amrado bi a yɛfrɛ no Tatenai dii anim ma wɔkɔyɛɛ asɛm no mu nhwehwɛmu. Bible frɛ Tatenai sɛ “asubɔnten kɛse no agya amrado.”—Esra 5:3-7.\nFam tutufo huu nneɛma bi a ɛbɛyɛ sɛ ɛyɛ abusua bi agyapade a wɔakora so. Ná dɔte apon (cuneiform) pii wɔ nneɛma no mu a edin Tatenai wɔ so. Dɔte apon yi mu baako ma yehu sɛ, edin Tatenai no, ɛyɛ nea ɛwɔ Bible mu no ara. Nea enti a ɛte saa ne sɛ, wɔakyerɛw so sɛ wontua sika bi mma obi. Date a wɔabɔ wɔ so no kyerɛ sɛ ɛyɛ Dario I ahenni afe a ɛto so 20, anaa afe 502 A.Y.B. Ɛwɔ dɔte pon no so sɛ, nea ɔde ne nsa hyɛɛ saa asɛm no ase de dii ho adanse no, ɔyɛ akoa a na ɔsom “Tattannu, Asubɔnten no Agya hempɔn” no. Ɔno ara ne Tatenai a Bible kaa ne ho asɛm wɔ Esra nhoma no mu no.\nAdwuma bɛn na na Tatenai yɛ? Afe 535 A.Y.B. no, Kores Ɔkɛse no kyekyɛɛ ne nsase mu yɛɛ no amantam, na na wɔfrɛ baako Babilon ne Asubɔnten no Agya. Akyiri yi wɔkyɛɛ saa ɔmantam yi mu mmienu, na wɔfrɛɛ baako Asubɔnten no Agya. Nkurow a na ɛwɔ saa ɔmantam yi mu ne Coele-Siria, Foinike, Samaria, ne Yuda. Tatenai na odii ɔmantam yi so fi bɛyɛ afe 520 kosi 502 A.Y.B. Ɛkame ayɛ sɛ Damasko na na ofi di tumi.\nBere a wɔbɔɔ Yudafo no sobo sɛ wɔayɛ Persia so asoɔden no, Tatenai tuu kwan kɔɔ Yerusalem kɔhwehwɛɛ asɛm no mu. Akyiri yi, ɔde amanneɛbɔ brɛɛ Dario sɛ, Yudafo no se Kores na ɔmaa wɔn kwan sɛ wonsi Yehowa asɔrefie no. Wɔhwehwɛɛ ahemfie hɔ kyerɛwtohɔ ahorow mu, na wohuu sɛ asɛm no yɛ nokware. (Esra 5:6, 7, 11-13; 6:1-3) Ɔhene Dario de ahyɛde kɔmaa Tatenai sɛ onnyae wɔn mma wɔnyɛ wɔn adwuma, na otiei.—Esra 6:6, 7, 13.\nYebetumi aka no pen sɛ, “asubɔnten kɛse no agya amrado Tatenai” anyɛ biribi kɛse biara wɔ abakɔsɛm mu. Nanso hyɛ no nsow sɛ, Bible abɔ ne din. Afei n’abodin a na ɛda ne so nso, Bible abɔ no pɛpɛɛpɛ. Fam tutufo taa nya adanse a ɛkyerɛ sɛ abakɔsɛm a ɛwɔ Bible mu yɛ nokware. Wei nso yɛ adanse foforo.\nAsɛm a Ɛho Hia\nNhoma biara nni hɔ a efi bere tenteenten ni, akyerɛ nnipa pii sɛnea ɛsɛ sɛ wɔbɔ wɔn bra te sɛ Bible no da. Enti yebetumi de yɛn ho ato Bible no so?\nAdanse Foforo Bi a Wɔatutu Fam Ahu


Petro Huu sɛ Yesu Ne Mesia no, na Ɔhyɛɛ Petro Bɔ sɛ Ɔde Ahenni Nsafoa Bɛma No | Yesu Asetena\nHwan Ne Onipa Ba no?\nYESU SAA ONIFURAENI BI YAREƐ\nPETRO BƐNYA AHENNI NSAFOA\nYESU KAA SƐ ƆBƐWU NA WANYANE\nBere a Yesu ne n’asuafo no kɔduu Betsaida no, nkurɔfo no de onifuraeni bi bae, na wɔsrɛɛ Yesu sɛ ɔmfa ne nsa nka no nsa no yareɛ.\nYesu sɔɔ ɔbarima no nsa de no kɔɔ kurotia. Afei ɔtee ntasu guu ɔbarima no ani so, na ɔbisaa no sɛ: “Wohunu biribi?” Ɔbarima no buaa sɛ: “Mehunu nnipa, ɛfiri sɛ mehunu biribi te sɛ nnua, nanso ɛredi akɔneaba.” (Marko 8:23, 24) Ɛnna Yesu de ne nsa too ɔbarima no ani so, na afei deɛ ɔtumi huu ade yie. Ɔka kyerɛɛ ɔbarima no sɛ ɔnkɔ fie na mma ɔnnkɔ kuro no mu.\nYesu ne n’asuafo no fii hɔ de wɔn ani kyerɛɛ atifi fam kɔɔ Kaesarea Filipi. Kuro no wɔ bepɔ bi so, na wowɔ hɔ a wotumi hu Hermon Bepɔ tenteenten a sukyerɛmma akata so no. Ɛfiri baabi a na wɔwɔ no rekɔ Filipi bɛyɛ kilomita 40. Gyama wɔde bɛyɛ nnanu na ɛtwaa saa kwan no.\nWɔduu baabi no, Yesu nko ara tee ne ho kɔbɔɔ mpae. Ná aka bɛyɛ abosome nkron anaa du ama Yesu awu, enti na ɔredwen n’asuafo no ho. Saa bere no, na asuafo no bebree agyae n’akyi di, na na asuafo no bi nso nte nneɛma bi ase. Ebia na wɔnhu nea enti a Yesu amma nkurɔfo no ansi no hene anaa wanyɛ sɛnkyerɛnne bi a ɛbɛma obiara agye no adi.\nBere a asuafo no baa Yesu nkyɛn wɔ baabi a ɔrebɔ mpae no, ɔbisaa wɔn sɛ: “Nkurɔfoɔ se onipa Ba no ne hwan?” Wɔkaa sɛ: “Ebinom ka sɛ Yohane Suboni, ebinom nso ka sɛ Elia, na ebinom nso se Yeremia anaasɛ adiyifoɔ no mu baako.” Nkurɔfo susuu sɛ Yesu yɛ saa mmarima no bi na wanyane afiri awufo mu. Ná Yesu pɛ sɛ ɔhu n’asuafo no nso adwene, enti ɔbisaa wɔn sɛ: “Mo nso mose meyɛ hwan?” Ɛhɔ ara na Petro buaa sɛ: “Wone Kristo no, Onyankopɔn teasefoɔ no Ba.”—Mateo 16:13-16.\nYesu ka kyerɛɛ Petro sɛ ɔmma n’ani nnye sɛ Onyankopɔn ayi saa asɛm no adi akyerɛ no. Afei ɔtoaa so sɛ: “Mese wo sɛ, wone Petro, na ɔbotan yi so na mɛsi m’asafo, na Adamena apono renni so nkonim.” Ná saa asɛm no fa Yesu no ara ho. Ɛkyerɛ sɛ Yesu ankasa de asafo no bɛtim hɔ pintinn, na sɛ asafo no mufo di nokware wɔ asase so kɔsi owuo mu a, wɔrenka Adamena mu. Ɔhyɛɛ Petro bɔ sɛ: “Mede ɔsoro ahennie nsafoa bɛma wo.”—Mateo 16:18, 19.\nAsɛm a Yesu ka kyerɛɛ Petro no nkyerɛ sɛ wama no dibea asen asomafo a aka no. Ɛnkyerɛ nso sɛ Yesu de asafo no bɛtim Petro so. Yesu ankasa ne Ɔbotan a ɔde asafo no bɛtim so no. (1 Korintofoɔ 3:11; Efesofoɔ 2:20) Nanso ɔkaa sɛ ɔbɛma Petro nsafoa mmiɛnsa bi. Ɛno kyerɛ sɛ ɔno na wɔde bɛdom no ama wabue kwan ama nkurɔfo akɔ ɔsoro Ahenni no mu.\nSafoa a ɛdi kan no, Petro de yɛɛ adwuma afe 33 de buee kwan maa Yudafo ne amanaman mufo a wɔabɛyɛ Yudafo. Saa Pentekoste da no, Petro maa wɔn a wɔanu wɔn ho no huu nea ɛsɛ sɛ wɔyɛ na wɔanya nkwa. Ɔde safoa a ɛtɔ so mmienu no buee kwan maa Samariafo nso nyaa Onyankopɔn Ahenni no mu kwan. Afei afe 36 no, Petro de safoa a ɛtɔ so mmiɛnsa no buee kwan maa Amanaman mufo a na wɔntwaa twetia, na wɔn mu baako ne Kornelio.—Asomafoɔ Nnwuma 2:37, 38; 8:14-17; 10:44-48.\nBere a Yesu ne asomafo no rebɔ saa nkɔmmɔ yi, ɔka kyerɛɛ wɔn sɛ ɛrenkyɛ ɔbɛkɔ Yerusalem akɔhu amane na wɔaku no. Asɛm no haw asomafo no paa, na esiane sɛ na Petro nnim sɛ wɔbɛnyane Yesu akɔ soro nti, ɔtwee Yesu kɔɔ nkyɛn kɔkaa n’anim sɛ: “Awurade, ka asɛmpa ma wo ho; yei remma wo so koraa.” Nanso Yesu danee ne ho ka kyerɛɛ no sɛ: “Firi me so, Satan! Woyɛ suntidua ma me, ɛfiri sɛ wonnwene Onyankopɔn adwene, na mmom nnipa adwene.”—Mateo 16:22, 23.\nAfei Yesu frɛɛ ebinom bɛkaa asomafo no ho na ɔma wɔhuu sɛ obi pɛ sɛ ɔdi n’akyi a, ɛrenyɛ mmerɛ. Ɔkaa sɛ: “Sɛ obi pɛ sɛ ɔdi m’akyi a, ma no mpa ne ho akyi na ɔmfa n’asɛndua na ɔnni m’akyi daa. Na obiara a ɔpɛ sɛ ɔgye ne kra nkwa no bɛhwere; nanso obiara a me ne asɛmpa no nti ɔbɛhwere ne kra no bɛkora so.”—Marko 8:34, 35.\nNe tiaatwa mu no, ansa na obi bɛfata sɛ ɔbɛyɛ Yesu suani no, gye sɛ ɔnya akokoduru ne ahofama. Yesu kaa sɛ: “Obiara a ɔbɛma n’ani awu me ne me nsɛm ho wɔ nnɛ mma awaresɛefoɔ ne nnebɔneyɛfoɔ yi mu no, ɔno nso ho bɛyɛ onipa Ba no aniwu berɛ a waba n’Agya animuonyam mu a abɔfo kronkron ka ne ho no.” (Marko 8:38) Enti sɛ Yesu ba a, “ɔbɛtua obiara ka sɛdeɛ ne nneyɛɛ teɛ.”—Mateo 16:27.\nNá nkurɔfo bu Yesu sɛ ɔyɛ hwan? Asomafo no kaa sɛ ɔyɛ onipa bɛn?\nNsafoa bɛn na wɔde maa Petro? Dɛn na na ɔde bɛyɛ?\nAnimka bɛn na Petro nyae? Dɛn na ɔyɛe a ɛma ɔnyaa animka no?


Mateo 21 | Intanɛt So Bible| Wiase Foforɔ Nkyerɛaseɛ\n21 Afei bere a wɔbɛn Yerusalem na woduu Betfage a ɛwɔ Ngo Bepɔw so no, Yesu somaa asuafo baanu,+ 2 na ɔka kyerɛɛ wɔn sɛ: “Munsi kwan so nkɔ akuraa a muhu yi ase, na ntɛm ara mubehu afurum bi a wɔamantam no ne afurum ba; monsan wɔn mfa wɔn mmrɛ me.+ 3 Na sɛ obi bisa ho asɛm a, monka sɛ, ‘Awurade hia wɔn.’ Na ntɛm ara ɔde wɔn bɛma mo.” 4 Nokwarem no, eyi sii na ama nea wɔnam odiyifo no so kae aba mu sɛ: 5 “Monka nkyerɛ Sion babea sɛ, ‘Hwɛ! Wo hene reba wo nkyɛn,+ odwo,+ na ɔte afurum so, afurum ba a ɔsoa nneɛma so.’”+ 6 Enti asuafo no siim kɔyɛɛ sɛnea Yesu hyɛɛ wɔn no pɛpɛɛpɛ. 7 Na wɔde afurum ne ne ba no bae, na wɔde wɔn ntade nguguso guu wɔn so na ɔtenaa so.+ 8 Nnipakuw no mu dodow no ara de wɔn ntade nguguso+ sesɛw kwan mu, na ebinom nso twitwaa nnua mmaa de guu kwan mu.+ 9 Na nnipakuw no, wɔn a wodi n’anim ne wɔn a wodi n’akyi no, kɔɔ so teɛteɛɛm sɛ: “Yɛsrɛ wo gye no,+ Dawid Ba!+ Nhyira ne nea ɔba Yehowa din mu!+ Gye no, yɛsrɛ wo, wo a wowɔ ɔsorosoro nohoa!”+ 10 Afei bere a oduu Yerusalem no,+ kurow mũ no nyinaa mu yɛɛ gyegyeegye sɛ: “Hena ni?” 11 Nnipakuw no kekae sɛ: “Oyi ne odiyifo+ Yesu a ofi Nasaret a ɛwɔ Galilea no!” 12 Na Yesu kɔɔ asɔrefie hɔ kɔpam wɔn a wɔretɔn nneɛma ne wɔn a wɔretɔ ade nyinaa fii asɔrefie hɔ, na ɔkekaa sikasesafo no apon ne wɔn a wɔtɔn mmorɔnoma no nkongua butubutuwii.+ 13 Na ɔka kyerɛɛ wɔn sɛ: “Wɔakyerɛw sɛ, ‘Wɔbɛfrɛ me fie mpaebɔ fie,’+ nanso mo de, moredan no adwowtwafo atɛwee.”+ 14 Na anifuraefo ne mpakye nso baa ne nkyɛn wɔ asɔrefie hɔ, na ɔsaa wɔn yare. 15 Bere a asɔfo mpanyin ne akyerɛwfo no huu anwonwade a ɔyɛe+ ne mmarimaa a wɔreteɛteɛm wɔ asɔrefie hɔ sɛ: “Gye no, yɛsrɛ wo,+ Dawid Ba!”+ no, wɔn bo fuwii 16 na wɔka kyerɛɛ no sɛ: “So wote nea eyinom reka yi?” Yesu ka kyerɛɛ wɔn sɛ: “Yiw. So monkenkanee+ sɛ ‘Nkokoaa ne wɔn a wonum nufu anom na woasiesie ayeyi’?”+ 17 Na ogyaw wɔn hɔ fii kurow no mu kɔɔ Betania na ɔdaa hɔ.+ 18 Anɔpa a ɔresan aba kurow no mu no, na ɔkɔm de no.+ 19 Na n’ani bɔɔ borɔdɔma dua bi so wɔ kwan ho na ɔkɔɔ ho, nanso wanhu hwee wɔ so+ sɛ ahaban nkutoo, na ɔka kyerɛɛ dua no sɛ: “Worensow aba bio da.”+ Na borɔdɔma dua no wui amonom hɔ ara. 20 Afei bere a asuafo no huu eyi no, ɛyɛɛ wɔn nwonwa ma wobisae sɛ: “Dɛn nti na borɔdɔma dua no wui amonom hɔ ara yi?”+ 21 Yesu buaa wɔn sɛ: “Nokwarem mise mo sɛ, sɛ mowɔ gyidi na mo adwenem nyɛ mo naa nko ara de a,+ anka ɛnyɛ nea meyɛɛ borɔdɔma dua no nko na mobɛyɛ, na mmom sɛ moka nso kyerɛ bepɔw yi sɛ, ‘Tutu kogu po mu a,’ ɛbɛyɛ hɔ.+ 22 Na biribiara a mubebisa wɔ mpaebɔ mu no, sɛ mowɔ gyidi a, mo nsa bɛka.”+ 23 Afei bere a ɔkɔɔ asɔrefie hɔ na ɔrekyerɛkyerɛ no, asɔfo mpanyin ne ɔman no mu mpanyimfo baa ne nkyɛn bɛkae sɛ:+ “Tumi bɛn na wode yɛ eyinom? Na hena na ɔmaa wo saa tumi yi?”+ 24 Yesu buaa wɔn sɛ: “Me nso, mebisa mo asɛm biako. Sɛ moka kyerɛ me a, me nso mɛka tumi ko a mede yɛ eyinom akyerɛ mo:+ 25 Tumi a Yohane de bɔɔ asu no fi he? Efi soro anaasɛ efi nnipa?”+ Na wofii ase susuw ho sɛ: “Sɛ yɛka sɛ, ‘Efi soro’ a, ɔbɛka akyerɛ yɛn sɛ, ‘Ɛnde adɛn nti na moannye no anni?’+ 26 Nanso sɛ yɛka sɛ, ‘Efi nnipa’ a, yesuro nea nnipakuw no bɛyɛ,+ efisɛ wɔn nyinaa bu Yohane sɛ odiyifo.”+ 27 Enti wobuaa Yesu sɛ: “Yennim.” Ɔno nso ka kyerɛɛ wɔn sɛ: “Ɛnde me nso merenka tumi a mede yɛ eyinom nkyerɛ mo.+ 28 “Mudwen ho dɛn? Na ɔbarima bi wɔ mma baanu.+ Ɔkɔɔ nea odi kan no nkyɛn kɔkae sɛ, ‘Ɔba, kɔ bobeturo no mu kɔyɛ adwuma nnɛ.’ 29 Obuae sɛ, ‘Agya, mɛkɔ,’+ nanso wankɔ. 30 Ɔkɔɔ nea ɔto so abien no nkyɛn kɔkaa saa ara. Oyii no ano sɛ, ‘Merenkɔ.’ Ɛno akyi no onuu ne ho+ na ɔkɔe. 31 Wɔn baanu no mu hena na ɔyɛɛ nea ne papa pɛ?”+ Wɔkae sɛ: “Nea otwa to no.” Yesu ka kyerɛɛ wɔn sɛ: “Nokwarem mise mo sɛ towgyefo ne nguaman redi mo anim akɔ Onyankopɔn ahenni mu. 32 Na Yohane baa mo nkyɛn trenee+ kwan so, nanso moannye no anni.+ Na towgyefo ne nguaman no gyee no dii,+ na mo, muhuu eyi de, nanso moannu mo ho annye no anni. 33 “Muntie mfatoho foforo: “Ofiewura+ bi yɛɛ bobeturo gyee ho ban, na otuu nsã-kyi-amoa wom, na ɔtoo aban,+ na ɔde gyaw akuafo tuu kwan.+ 34 Bere a ɛsow aba no, ɔsomaa ne nkoa kɔɔ akuafo no nkyɛn sɛ wonkogye ne de mmra. 35 Nanso akuafo no faa ne nkoa no, na wɔboroo wɔn mu biako, kum obiako, na wosiw obiako abo.+ 36 Ɔsan somaa nkoa foforo a wɔdɔɔso sen kan de no, nanso wɔyɛɛ wɔn saa ara.+ 37 Awiei koraa, ɔsomaa ne ba kɔɔ wɔn nkyɛn sɛ, ‘Wɔbɛfɛre me ba no.’ 38 Bere a akuafo no huu ɔba no, wɔkeka kyerɛɛ wɔn ho sɛ, ‘Oyi ne ɔdedifo no;+ mommra mma yenkum no na yɛmfa n’agyapade!’+ 39 Ɛnna wɔkyeree no na wɔpam no fii bobeturo no mu kokum no.+ 40 Enti sɛ bobeturo wura no ba a, dɛn na ɔbɛyɛ saa akuafo no?” 41 Wɔka kyerɛɛ no sɛ: “Esiane sɛ wɔyɛ nnipa bɔne nti, ɔbɛsɛe wɔn pasaa+ na wagye bobeturo no ama akuafo foforo a sɛ ɛsow aba a wɔde bɛma no.”+ 42 Yesu bisaa wɔn sɛ: “Moankenkan wɔ Kyerɛwnsɛm no mu sɛ, ‘Ɔbo a adansifo poe+ no ne nea abɛyɛ tweatibo.+ Yehowa hɔ na eyi fi, na ɛyɛ nwonwa wɔ yɛn ani so’? 43 Eyi nti na meka kyerɛ mo sɛ, wobegye Onyankopɔn ahenni afi mo nsam na wɔde ama ɔman a ɛbɛsow aba.+ 44 Afei nso obi a ɔbɛhwe ɔbo yi so no bebubu pasapasa. Na obiara a ɛbɛhwe no so no, ɛbɛyam no.”+ 45 Afei bere a asɔfo mpanyin ne Farisifo no tee ne mfatoho no, wohui sɛ ɔreka wɔn ho asɛm.+ 46 Na ɛwom sɛ na wɔrehwehwɛ ɔkwan bi afa so akyere no de, nanso na wosuro nnipakuw no, efisɛ na wobu no sɛ odiyifo.+


Закария 14 CARS - Sakaria 14 ASCB\nOnyankopɔn Bɛba Abɛdi Ɔhene\n1Awurade ɛda bi reba a, wɔbɛkyɛ mo afodeɛ wɔ mo mu.\n2Mɛboaboa aman no nyinaa ano abɛko atia Yerusalem; wɔbɛko afa kuropɔn no, wɔbɛwia afie mu nneɛma, na wɔato mmaa no monnaa. Wɔbɛfa kuropɔn no mu nnipa no mu fa akɔ nnommum mu, nanso nkaeɛfoɔ no bɛka kuropɔn no mu.\n3Afei, Awurade bɛkɔ akɔko atia saa aman no, sɛdeɛ ɔko ɔko da no. 4Saa ɛda no, ɔde nʼanammɔn bɛsisi Ngo Bepɔ a ɛwɔ Yerusalem apueeɛ fam no so, na Ngo Bepɔ no mu bɛpae mmienu afiri apueeɛ fam akɔsi atɔeɛ fam na ayɛ bɔnhwa kɛseɛ. Ɛbɛma bepɔ no fa akɔ atifi fam, na ɛfa nso akɔ anafoɔ fam. 5Mobɛdwane afa me bɔnhwa no mu, ɛfiri sɛ, ɛkɔsi Asel.14.5 Asal—Ɛyɛ kuro bi a ɛda Yerusalem apueeɛ fam a ɛno na ɛkyerɛ baabi a bɔnhwa foforɔ no ano si. Mobɛdwane, sɛdeɛ moyɛɛ no ɛberɛ a asase wosooɛ wɔ Yudahene Usia berɛ so no. Afei, Awurade, me Onyankopɔn bɛba a ahotefoɔ nyinaa ka ne ho.\n6Saa ɛda no, hann, awɔ ne nsukyeneeɛ remma. 7Ɛbɛyɛ ɛda soronko a ɛnni awiaberɛ anaa anadwo, ɛda a Awurade na ɔnim. Onwunu bɛdwoɔ no na hann wɔ hɔ.\n8Saa ɛda no, nkwa nsuo bɛtene afiri Yerusalem. Ɛfa bɛkɔ apueeɛ ɛpo14.8 ɛno ne Nkyene Po mu, na ɛfa akɔ atɔeɛ ɛpo14.8 ɛno ne Ntam Po mu, ahuhuro ne awɔ berɛ mu.\n9Awurade bɛdi ɔhene wɔ asase nyinaa so. Saa ɛda no, Awurade bɛyɛ baako na ne din nso ayɛ baako pɛ.\n10Asase a ɛfiri Geba kɔsi Rimon a ɛda Yerusalem anafoɔ fam nyinaa bɛyɛ asase tamaa sɛ Araba. Nanso, wɔbɛma Yerusalem so ama nnipa atena hɔ afiri Benyamin Ɛpono akɔsi Ɛpono A Ɛdi Ɛkan, de akɔsi Ntweasoɔ Ɛpono ne Hananel Abantenten de akɔsi ɔhene no nsakyimena no ho. 11Nnipa bɛtena mu, na wɔrensɛe no bio. Yerusalem bɛnya asomdwoeɛ.\n12Yei ne ɔyaredɔm a Awurade de bɛbɔ aman a wɔko tiaa Yerusalem no. Wɔn honam bɛporɔ ɛberɛ a wɔgyina wɔn nan so. Wɔn anikosua bɛporɔ wɔ wɔn ntokuro mu, na wɔn tɛkrɛma bɛporɔ wɔ wɔn anomu. 13Saa ɛda no, Awurade bɛma nnipa abɔ huboa, na wɔbɛtwa wɔn ho ako. 14Yuda nso bɛko wɔ Yerusalem. Wɔbɛfa aman a atwa ahyia hɔ no nyinaa ahonyadeɛ a ɛyɛ sikakɔkɔɔ, dwetɛ ne aduradeɛ bebree. 15Saa ɔyaredɔm korɔ yi ara bɛka apɔnkɔ, mfunumpɔnkɔ, nyoma, mfunumu ne mmoa a aka a wɔwɔ atamfoɔ nsraban mu nyinaa.\n16Afei wɔn a wɔbɛka wɔ aman a wɔko tiaa Yerusalem no nyinaa bɛkɔ akɔsom Ɔhene no, Asafo Awurade no afe biara, na wɔadi Asese Afahyɛ no. 17Sɛ ewiase mu nnipa bi ankɔ Yerusalem ankɔsom Ɔhene no, Asafo Awurade no a, osuo rentɔ mma wɔn. 18Sɛ Misraimfoɔ ankɔ hɔ ankɔhyɛ fa no bi a, osuo rentɔ mma wɔn. Awurade de ɔyaredɔm a ɔma ɛba aman a wɔnnkɔ Asese Afahyɛ no so no bɛbɔ wɔn. 19Yei bɛyɛ asotwe ama Misraim ne aman a wɔnnkɔ Asese Afahyɛ no nyinaa.\n20Saa ɛda no, wɔbɛkrukyire asɛm a ɛka sɛ: KRONKRON MA Awurade14.20 KRONKRON MA Awurade: Yei yɛ nsɛm a wɔatwa agu sikakɔkɔɔ apaawa so de abɔ ɔsɔfopanin no abotire anim (2 Mose 28.36-38) a ɛde kae no sɛ wɔayɛ no kronkron ama Awurade adwumayɛ. wɔ adɔmma a ɛsensɛn apɔnkɔ kɔn mu ho, na nkukuo a wɔde noa aduane wɔ Awurade fie no bɛyɛ sɛ nkuruwa kronkron a ɛsisi afɔrebukyia anim. 21Kukuo biara a ɛwɔ Yerusalem ne Yuda bɛyɛ deɛ wɔate ho ama Asafo Awurade, na wɔn a wɔba bɛbɔ afɔdeɛ nyinaa bɛfa nkukuo yi bi anoa mu. Na saa ɛda no, wɔrenhunu Kanaanni wɔ Asafo Awurade fie bio.\nASCB : Sakaria 14


Romafo 3 | Intanɛt So Bible| Wiase Foforɔ Nkyerɛaseɛ\n3 Ɛnde dɛn na Yudani+ de kyɛn so, anaa dɛn ne twetiatwa so mfaso?+ 2 Ɛdɔɔso wɔ akwan nyinaa so. Nea edi kan no, wɔn na wɔde Onyankopɔn nsɛm kronkron no hyɛɛ wɔn nsa.+ 3 Enti asɛm no ne dɛn? Sɛ ebinom ankyerɛ gyidi+ a, so gyidi a wonni no betumi ama Onyankopɔn nokwaredi+ ayɛ kwa?+ 4 Ɛrentumi mma saa da! Na mmom momma Onyankopɔn nyɛ ɔnokwafo,+ ɛwom, onipa biara bɛyɛ ɔtorofo,+ sɛnea wɔakyerɛw sɛ: “Nea ɛbɛyɛ a wubedi bem wo nsɛm mu, na sɛ wobu wo atɛn a woadi nkonim.”+ 5 Nanso sɛ teɛ a yɛnteɛ ma Onyankopɔn trenee+ da adi a, dɛn na yɛbɛka? Sɛ Onyankopɔn yi n’abufuw adi a, ɛkyerɛ sɛ ɔnteɛ+ anaa? (Mekasa te sɛ onipa.+) 6 Ɛrentumi mma saa da! Anyɛ saa a anka Onyankopɔn bɛyɛ dɛn abu wiase atɛn?+ 7 Nanso sɛ m’atoro ama Onyankopɔn nokware+ ada adi yiye ma ahyɛ no anuonyam a, adɛn nti na me nso wɔrebu me atɛn sɛ ɔdebɔneyɛfo?+ 8 Ɛnde dɛn nti na yɛnnka nea wɔka to yɛn so+ ne nea nkurɔfo kyerɛ sɛ yɛka no sɛ: “Momma yɛnyɛ nnebɔne, na nnepa no aba”?+ Atɛn a wobu+ nnipa a wɔte saa no teɛ.+ 9 Ɛnde asɛm no ne dɛn? So yɛkyɛn afoforo?+ Ɛnte saa koraa! Efisɛ yɛadi kan aka sɛ Yudafo ne Helafo nyinaa wɔ bɔne mu;+ 10 sɛnea wɔakyerɛw sɛ: “Ɔtreneeni biara nni hɔ, obiako mpo nni hɔ;+ 11 obiara nni nhumu biara, obiara nni hɔ a ɔhwehwɛ Onyankopɔn akyi kwan.+ 12 Nnipa nyinaa afom kwan, wɔn nyinaa adan ahuhufo; obiara nni hɔ a ne yam ye, obiako pɛ mpo nni hɔ.”+ 13 “Wɔn menewa yɛ ɔdamoa a ano abue, wɔde wɔn tɛkrɛma akeka nnaadaasɛm.”+ “Nhurutoa bɔre wɔ wɔn anom.”+ 14 “Nnome ne nsɛm a ɛyɛ yaw ahyɛ wɔn anom mã.”+ 15 “Wɔn nan yɛ hare hwie mogya gu.”+ 16 “Ɔsɛe ne ahohia wɔ wɔn akwan so,+ 17 na wonnim asomdwoe kwan.”+ 18 “Onyankopɔn ho suro nni wɔn ani so.”+ 19 Yenim sɛ biribiara a Mmara+ no ka no, ɛka kyerɛ wɔn a wɔhyɛ Mmara no ase sɛnea ɛbɛyɛ a wobemua obiara ano+ na wiase nyinaa abɛyɛ+ wɔn a Onyankopɔn asotwe sɛ wɔn.+ 20 Enti wɔremfa mmara nnwuma mmu ɔhonam biara bem+ n’anim, efisɛ mmara+ na ɛma wohu bɔne yiye.+ 21 Nanso seesei ɛnyɛ mmara na wɔde ayi Onyankopɔn trenee+ adi, na Mmara+ no ne Adiyifo+ no dii ho adanse saa;+ 22 yiw, Onyankopɔn trenee a ɛnam Yesu Kristo mu gyidi so+ a ɛwɔ hɔ ma wɔn a wɔwɔ gyidi+ nyinaa. Nsonsonoe biara nni wɔn mu.+ 23 Wɔn nyinaa ayɛ bɔne+ na wonnu Onyankopɔn anuonyam ho,+ 24 na ɛyɛ akyɛde+ ara kwa sɛ wɔnam Kristo Yesu agyede+ no so abu wɔn bem wɔ n’adom+ mu. 25 Onyankopɔn de no sii hɔ sɛ mpatade+ denam ne mogya mu gyidi so.+ Ɔyɛɛ saa na ɔde ada n’ankasa trenee adi, efisɛ ɔde bɔne a wɔayɛ atwam no firii,+ bere a Onyankopɔn nyaa abotare+ no; 26 sɛnea ɛbɛyɛ a ɔbɛda n’ankasa trenee+ adi wɔ saa bere yi mu, na ama wayɛ treneeni bere a obu onipa a ɔwɔ Yesu mu gyidi bem+ no. 27 Ɛnde ahohoahoa no wɔ he?+ Wɔayi afi hɔ. Ɛnam mmara bɛn so?+ Nnwuma so anaa?+ Dabida, na mmom ɛnam gyidi mmara+ so. 28 Yehu sɛ wɔnam gyidi so na ebu onipa bem, na ɛnyɛ mmara nnwuma so.+ 29 Anaasɛ ɔyɛ Yudafo nkutoo Nyankopɔn?+ So ɔnyɛ amanaman mufo nso de bi?+ Yiw, ɔyɛ amanaman mufo nso de,+ 30 efisɛ ɛyɛ ampa sɛ Onyankopɔn yɛ biako,+ na obegyina gyidi so abu twetiafo+ bem na wagyina momonotofo+ gyidi so abu wɔn bem. 31 Ɛnde so yɛde yɛn gyidi gu mmara anaa?+ Ɛrentumi mma saa da! Mmom no, yɛma mmara gyina.+


Petro Suaa Bɔne Fafiri Fii Ne Wura Hɔ | Gyidi a Edi Mũ\nTI ADUONU ABIƐSA\nOsuaa Bɔne Fafiri Fii Ne Wura Hɔ\n1. Ɛbɛyɛ sɛ ɛda bɛn na ɛyɛɛ da bɔne paa maa Petro wɔ n’asetena mu?\nPETRO werɛ remfi ɛda a Yesu ani kɔtɔɔ n’anim no da. So ohuu biribi wɔ Yesu anim a ɛkyerɛ sɛ wadi no huammɔ? Yɛrentumi nkyerɛ ankasa; nea Kyerɛwnsɛm no ka ara ne sɛ “Awurade dan ne ho hwɛɛ Petro.” (Luka 22:61) Nanso, sɛnea Yesu hwɛɛ Petro anim no maa n’ankasa hui sɛ wadi Yesu huammɔ. Petro hui sɛ ade a na Yesu aka sɛ ɔno Petro bɛyɛ a ɔkaa no denneennen sɛ ɔrenyɛ da no na na wayɛ no—ná wapa ne Wura a ɔdɔ no no. Petro werɛ how yiye, na ebetumi aba sɛ ne werɛ remfi saa da bɔne no da.\n2. Dɛn na na ehia sɛ Petro sua, na yɛbɛyɛ dɛn atumi anya n’asɛm no so mfaso?\n2 Nanso, na n’anidaso nsae. Esiane sɛ na Petro gyidi yɛ den nti, na ɔda so ara wɔ hokwan a ɔde bɛteɛ n’akwan na wasua biribi afi nneɛma atitiriw a Yesu kyerɛkyerɛe no biako mu. Ɛno ne bɔne fafiri. Ehia sɛ yɛn mu biara sua bɔne fafiri. Enti, momma yɛnhwɛ nea ɛboaa Petro ma otumi suaa saa su yi.\nƆbarima a na Ehia sɛ Osua Nneɛma Pii\n3, 4. (a) Asɛm bɛn na Petro bisaa Yesu, na ɛbɛyɛ sɛ adwene bɛn na na Petro wɔ? (b) Ɔkwan bɛn so na Yesu kyerɛe sɛ na Petro resuasua su a na nnipa dodow no ara da no adi saa bere no?\n3 Asram asia ansa na asɛm yi resi a na Yesu wɔ Petro kurom Kapernaum no, okobisaa Yesu sɛ: “Awurade, mpɛn ahe na sɛ me nua yɛ me bɔne a, ɛsɛ sɛ mede firi no? Enkosi mpɛn ason anaa?” Ɛbɛyɛ sɛ na Petro susuw sɛ sɛ ɔde bɔne firi mpɛn ason a, na wayɛ ade paa. Nea enti a ɛte saa ne sɛ, saa bere no, na nyamesom akannifo no kyerɛkyerɛ sɛ ɛsɛ sɛ obi de ne yɔnko bɔne firi no mprɛnsa pɛ! Yesu buae sɛ: “Ɛnyɛ mpɛn ason, na mmom enkosi mpɛn aduɔson ason.”—Mat. 18:21, 22.\n4 So na Yesu repɛ akyerɛ sɛ ɛsɛ sɛ Petro kan mfomso biara a afoforo bɛyɛ atia no no? Dabi; mmom, bere a Yesu danee 7 a Petro kae no yɛɛ no 77 no, na nea ɔrekyerɛ ne sɛ sɛ yɛwɔ ɔdɔ a, yɛrenkan mpɛn dodow a ɛsɛ sɛ yɛde afoforo bɔne firi wɔn. (1 Kor. 13:4, 5) Yesu ma ɛdaa adi sɛ na Petro resuasua nnipa pii a na wɔwɔ ne bere so a na wɔn tirim yɛ den na wɔmfa bɔne mfiri no. Wɔn de, sɛ na obi yɛ wɔn bɔne na wɔde firi no a, na wɔmmma wɔn werɛ mmfi. Nanso, ɛsɛ sɛ wɔn a wɔpɛ sɛ wosuasua Onyankopɔn no fi wɔn pɛ mu de bɔne firi mpɛn pii.—Monkenkan 1 Yohane 1:7-9.\n5. Bere bɛn na yebetumi ate bɔne fafiri ase yiye paa?\n5 Petro annye Yesu kyim. Nanso, so asɛm a Yesu kae no kaa ne koma ankasa? Ɛtɔ mmere bi na sɛ yehu sɛnea yɛn ankasa hia bɔne fafiri paa no a, ɛma yɛte ase yiye. Enti, momma yɛnsan nsusuw nsɛm a esisii ansa na Yesu rewu no ho. Saa bere a na nneɛma mu ayɛ den ama Yesu no, Petro dii mfomso pii a na ɛsɛ sɛ ne Wura no de firi no.\nYesu De Petro Bɔne Firii no Mpɛn Pii\n6. Bere a Yesu bɔɔ mmɔden sɛ ɔbɛkyerɛ n’asomafo no ahobrɛase ho ade no, dɛn na Petro yɛe, nanso Yesu ne no dii no dɛn?\n6 Ná ɛyɛ anadwo titiriw—anadwo a etwa to wɔ Yesu asetena mu wɔ asase so. Ná Yesu da so ara wɔ nneɛma pii a ɛsɛ sɛ ɔkyerɛkyerɛ n’asomafo no, na ebi ne ahobrɛase. Yesu hohoroo wɔn nan ho, adwuma a na akoa a ɔba fam paa na na ɔyɛ, na ɔyɛɛ saa de yɛɛ ahobrɛase ho nhwɛso maa wɔn. Mfiase no, Petro bisaa nea na Yesu rebɛyɛ no ho asɛm. Afei ɔkae sɛ ɔremma Yesu nhohoro ne nan ho. Akyiri yi, ɔka kyerɛɛ Yesu sɛ, ɛnyɛ ne nan ho nko na ɛsɛ sɛ ɔhohoro, na mmom ɔnhohoro ne nsa ho ne ne tirim nso nka ho! Yesu bo amfuw no, na mmom ɔtɔɔ ne bo ase kyerɛkyerɛɛ mfaso a ɛwɔ nea na ɔreyɛ no so ne nea enti a na ɔreyɛ saa no mu kyerɛɛ wɔn.—Yoh. 13:1-17.\n7, 8. (a) Nneɛma bɛn na Petro san yɛe de sɔɔ Yesu boasetɔ hwɛe? (b) Dɛn na Yesu kɔɔ so yɛe de daa ayamye ne fafiri adi?\n7 Ɛno akyi bere tiaa bi no, Petro san sɔɔ Yesu boasetɔ hwɛe. Asomafo no gyee nea ɔyɛ kɛse wɔ wɔn mu no ho kyim, na akyinnye biara nni ho sɛ, na Petro ka wɔn a wɔyɛɛ saa aniwude no ho. Ne nyinaa mu no, Yesu tɔɔ ne bo ase teɛɛ wɔn adwene, na mpo ɔkamfoo wɔn wɔ adepa a na wɔayɛ no ho; ná wɔakɔ so abata wɔn Wura no ho. Nanso, ɔka too hɔ sɛ wɔn nyinaa beguan agyaw no. Petro kae sɛ ɔbɛbata Yesu ho akosi owu mu mpo. Nanso, Yesu hyɛɛ nkɔm sɛ, ansa na akokɔ bɛbɔn mprenu saa anadwo no, na Petro apa ne Wura no mprɛnsa. Petro ne Yesu anyiyi nsɛm ano kɛkɛ, na mmom ɔhoahoaa ne ho kae sɛ obedi nokware asen asomafo a wɔaka no nyinaa!—Mat. 26:31-35; Mar. 14:27-31; Luka 22:24-28; Yoh. 13:36-38.\n8 So anka Yesu bo reyɛ afuw Petro anaa? Nokwasɛm ne sɛ, bere a na nneɛma mu ayɛ den ama Yesu nyinaa mu no, ɔkɔɔ so de n’adwene sii nneɛma pa a na ɛwɔ n’asomafo a wɔtɔ sin ho no so. Ná Yesu nim sɛ Petro bedi no huammɔ, nanso ɔkae sɛ: “Masrɛ ama mo na mo gyidi ansa; na wo, sɛ wosan ba a, hyɛ wo nuanom den.” (Luka 22:32) Yesu nam saa asɛm a ɔkae no so kyerɛe sɛ na ɔwɔ ahotoso sɛ Petro bɛsakra n’akwan na wakɔ so asom Onyankopɔn nokware mu. Hwɛ sɛnea Yesu daa ayamye ne fafiri adi!\n9, 10. (a) Nteɛso bɛn na ɛho behiae sɛ Yesu de ma Petro wɔ Getsemane turo no mu? (b) Dɛn na nea Petro yɛe no ma yehu?\n9 Akyiri yi, bere a na wɔwɔ Getsemane turo no mu no, ɛho behiae sɛ na Yesu teɛ Petro so mpɛn pii. Bere a na Yesu rebɔ mpae no, ɔka kyerɛɛ Petro ne Yakobo ne Yohane sɛ wɔnkɔ so nwɛn. Ná Yesu ho yeraw no, na na ohia nkuranhyɛ, nanso Petro ne asomafo a na wɔka no ho no dae mpɛn pii. Yesu kaa asɛm a edi so yi de kyerɛe sɛ ɔwɔ tema, na ɔde bɔne firi. Ɔkae sɛ: “Nokwarem no, honhom no de, ɛpɛ, nanso ɔhonam no yɛ mmerɛw.”—Mar. 14:32-41.\n10 Ankyɛ na basabasayɛfo a wokurakura agyatɛn, nkrante, ne mporibaa baa hɔ. Saa bere yi na na ɛsɛ sɛ wɔma wɔn ani da hɔ na wɔyɛ wɔn ade anifere so. Nanso, Petro peree ne ho twee nkrante de faa ɔsɔfo panyin no akoa Malko ti ho de twaa n’aso biako fii hɔ. Yesu fi odwo mu teɛɛ Petro so, na ɔde Malko aso no san tuaa hɔ. Afei ɔkyerɛkyerɛɛ nea enti a ɛnsɛ sɛ n’akyidifo de wɔn ho hyɛ basabasayɛ mu no mu, na wɔadi saa akwankyerɛ no so de abesi nnɛ. (Mat. 26:47-55; Luka 22:47-51; Yoh. 18:10, 11) Ná Petro adi kan adi mfomso pii a na ɛhwehwɛ sɛ ne Wura no de firi no. Nea ɔyɛe no ma yehu sɛ yɛn nyinaa di mfomso mpɛn pii. (Monkenkan Yakobo 3:2.) Yɛn mu hena na onhia Onyankopɔn fafiri da biara da? Nanso, na Petro bɛkɔ so adi mfomso akɛse saa anadwo no.\nMfomso a Ɛsen Biara a Petro Dii\n11, 12. (a) Bere a wɔkyeree Yesu no, dɛn na Petro yɛe a na ɛkyerɛ sɛ ɔwɔ akokoduru? (b) Dɛn na Petro kae sɛ ɔbɛyɛ a wantumi anyɛ?\n11 Yesu ka kyerɛɛ basabasayɛfo no sɛ, sɛ ɔno na wɔrehwehwɛ no a, ɛnde wɔmma n’asomafo no nkɔ. Bere a basabasayɛfo no kyekyeree Yesu no, Petro antumi anyɛ ho hwee. Afei, Petro ne asomafo a wɔaka no guanee.\n12 Ebetumi aba sɛ bere a Petro ne Yohane reguan no, wokogyinaa baabi a ɛbɛn Ɔsɔfo Panyin Anas fie, baabi a wodii kan kobisabisaa Yesu nsɛm no. Bere a wɔde Yesu fi fie hɔ rekɔ no, Petro ne Yohane dii wɔn akyi, nanso na ‘wɔwɔ akyiri.’ (Mat. 26:58; Yoh. 18:12, 13) Ná Petro nyɛ ohufo. Anyɛ yiye koraa no, na egye akokoduru na ama watumi adi wɔn akyi. Ná basabasayɛfo no kurakura akode, na na Petro apira wɔn mu biako dedaw. Nanso, yenhu biribi a Petro yɛe saa bere no de kyerɛe sɛ na ɔwɔ ɔdɔ kann a na ɔno ankasa aka sɛ, sɛ ɛho behia sɛ ɔne ne Wura no wu mpo a, ɔne no bewu no.—Mar. 14:31.\n13. Dɛn ne ɔkwan biako pɛ a yɛbɛfa so adi Kristo akyi yiye?\n13 Ɛnnɛ, nnipa pii di Kristo akyi “wɔ akyiri” te sɛ Petro, sɛnea ɛbɛyɛ a obiara ani remma wɔn so. Nanso, sɛnea akyiri yi Petro ankasa kyerɛwee no, ɔkwan biako pɛ a yebetumi afa so adi Kristo akyi yiye ne sɛ yɛbɛbɔ mmɔden abata no ho sɛnea yebetumi biara, na yɛadi ne nhwɛso akyi wɔ biribiara mu, ɛmfa ho nea ebesi biara.—Monkenkan 1 Petro 2:21.\n14. Bere a na wɔredi Yesu asɛm anadwo no, dɛn na na Petro reyɛ?\n14 Petro dii basabasayɛfo no akyi nkakrankakra kosii sɛ okoduu afie akɛse paa a ɛwɔ Yerusalem no mu biako aboboano. Ná ɛyɛ Kaiafa, ɔsɔfo panyin a na ɔwɔ tumi na ɔyɛ ɔdefo no fie. Ná afie a ɛte saa no taa yɛ fihyiae a ɔpon da ano. Petro kɔɔ pon no ano, nanso wɔamma no anhyɛn mu. Yohane a na onim ɔsɔfo panyin no a na wadi kan wɔ fie hɔ no ne ɔpon ano hwɛfo no bɛkasae, na ɔmaa Petro kwan ma ɔkɔɔ mu. Ɛbɛyɛ sɛ Petro ankogyina Yohane nkyɛn; na saa ara nso na wammɔ mmɔden sɛ ɔbɛkɔ fie no mu akogyina ne Wura nkyɛn. Ogyinaa adiwo hɔ wɔ baabi a na asomfo ne nkoa no reto gya wɔ anadwo dasum a na awɔw wom no, na na ɔrehwɛ sɛnea ebinom a wɔredi adansekurum atia Yesu no redi ofie hɔ akɔneaba bere a na wɔredi Yesu asɛm no.—Mar. 14:54-57; Yoh. 18:15, 16, 18.\n15, 16. Kyerɛkyerɛ sɛnea nkɔm a Yesu hyɛe sɛ Petro bɛpa no mprɛnsa no nyaa mmamu no mu.\n15 Bere a ogya a wɔreto no hann tɔɔ Petro so no, abeawa a obuee pon maa no no tumi huu no yiye. Abeawa no hui sɛ onim no. Enti ɔkae sɛ: “Wo nso na woka Galileani Yesu no ho!” Esiane sɛ Petro ho dwiriw no nti, ɔkae sɛ onnim Yesu—anaa mpo ɔnte nea abeawa no reka no ase. Ɔtwee ne ho kogyinaa baabi a ɛbɛn ɔpon no ano bɔɔ mmɔden sɛ ɔde ne ho behintaw, nanso abeawa foforo huu no, na ɔkaa asɛm koro no ara sɛ: ‘Ná saa ɔbarima yi ka Nasareni Yesu ho.’ Petro kaa ntam sɛ: “Minnim onipa no!” (Mat. 26:69-72; Mar. 14:66-68) Ɛbɛyɛ sɛ bere a Petro paa Yesu mprenu yi na ɔtee sɛ akokɔ rebɔn, nanso na ne ho akyere no araa ma enti wankae nkɔm a na Yesu ahyɛ nnɔnhwerew kakra a na atwam no.\n16 Eyi akyi bere tiaa bi no, na Petro da so ara rebɔ mmɔden sɛ ɔde ne ho behintaw. Nanso, nkurɔfo bi a na wogyinagyina adiwo hɔ no baa ne nkyɛn. Ná wɔn mu biako yɛ Malko a ɔyɛ akoa a Petro piraa no no busuani. Ɔka kyerɛɛ Petro sɛ: “Mihui sɛ woka ne ho wɔ turom hɔ, ɛnte saa?” Petro tee nka sɛ ɛsɛ sɛ ɔma wohu sɛ nea wɔreka no nyɛ nokware. Enti ɔkaa ntam, a nea ɛkyerɛ ne sɛ sɛ atoro na ɔredi a, nnome mmara no so. Ná ɛno ne ne mprɛnsa so a wapa Yesu. N’ano ansi koraa na akokɔ bɔnee, na ɛno ne nea ɛto so abien a Petro tee saa anadwo no.—Yoh. 18:26, 27; Mar. 14:71, 72.\n“Awurade dan ne ho hwɛɛ Petro”\n17, 18. (a) Bere a Petro hui sɛ wadi ne Wura huammɔ kɛse no, dɛn na ɔyɛe? (b) Ɛbɛyɛ sɛ adwene bɛn na Petro nyae?\n17 Ná wɔde Yesu abegyina abrannaa a anim hwɛ adiwo hɔ no so. Ɛyɛ saa bere no—bere a yɛadi kan aka ho asɛm wɔ saa ti yi mfiase no—na n’ani kɔtɔɔ Petro anim. Ɛhɔ na Petro hui sɛ wadi ne Wura no huammɔ kɛse, na asɛm no tɔɔ no so. Petro fii adiwo hɔ kɔe a na n’ahonim abu no fɔ paa. Ɔtew sii kurow no kwantempɔn so, na ɔsram a na ɛrekɔtɔ no hann ma ohuu kwan. Nusu taataa no. Ná nea asi no gyinagyina n’ani so. Na awerɛhow ma osui pii.—Mar. 14:72; Luka 22:61, 62.\n18 Sɛ obi di mfomso a ɛte saa na n’ani ba ne ho so a, ɛnyɛ den sɛ obenya adwene sɛ ne bɔne a wayɛ no sõ dodo sɛ wɔde befiri no. Ɛbɛyɛ sɛ Petro nyaa adwene a ɛte saa. So na wobetumi de Petro bɔne afiri no?\nSo na Wɔrentumi Mfa Petro Bɔne no Mfiri No?\n19. Ɛbɛyɛ sɛ Petro tee nka dɛn wɔ mfomso a odii no ho, nanso yɛyɛ dɛn hu sɛ wamma n’abam ammu?\n19 Ɛyɛ den paa sɛ yebetumi ahu sɛnea Petro dii yaw bere a ade kyee na ohuu nea wɔde yɛɛ Yesu no. Hwɛ sɛnea ɛbɛyɛ sɛ obuu ne ho fɔ bere a wɔyɛɛ Yesu ayayade nnɔnhwerew pii na owui saa da no awia no! Ɛbɛyɛ sɛ Petro yam hyehyee no bere biara a na ebesi ne tirim sɛ wama ne Wura no adi yaw kɛse wɔ ɛda a etwa to a ɔde tenaa ase sɛ onipa no. Ɛwom sɛ Petro dii awerɛhow kɛse paa de, nanso wamma n’abam ammu. Yenim sɛ saa na ɔyɛe, efisɛ kyerɛwtohɔ no ka sɛ ɛno akyi pɛɛ no, ɔkɔɔ ne nuanom nkyɛn bio. (Luka 24:33) Akyinnye biara nni ho sɛ, asomafo no nyinaa dii yaw wɔ nea wɔyɛe saa anadwo no ho de, nanso wɔkyekyee wɔn ho wɔn ho werɛ.\n20. Dɛn na yebetumi asua afi nea Petro yɛe wɔ gyinae pa a osisii no biako mu?\n20 Yetumi hu gyinae pa a Petro sisii no mu biako wɔ ha. Sɛ Onyankopɔn somfo bi hwe ase a, nea ehia titiriw ne ahoɔden a obenya de abɔ mmɔden asɔre agyina ne nan so bio na wasiesie n’akwan, na ɛnyɛ sɛnea bɔne a ɔyɛe no kɛse te. (Monkenkan Mmebusɛm 24:16.) Ɛmfa ho sɛ na Petro abotow no, ɔne ne nuanom boom hyiae de kyerɛe sɛ ɔwɔ gyidi ankasa. Sɛ awerɛhow anaa yawdi hyɛ obi so a, ɛbɛyɛ no sɛ ɔntew ne ho, nanso asiane wom sɛ ɔbɛyɛ saa. (Mmeb. 18:1) Nea ɛfata sɛ ɔyɛ ne sɛ ɔne ne mfɛfo gyidifo bɛbɔ denneennen na wasan anya ahoɔden de akɔ so asom Onyankopɔn.—Heb. 10:24, 25.\n21. Esiane sɛ na Petro ne ne honhom fam nuanom ahyiam nti, amanneɛbɔ bɛn na ɔtee bi?\n21 Esiane sɛ na Petro ne ne honhom fam nuanom ahyiam nti, bere a wɔde amanneɛbɔ a ɛyɛ ahodwiriw bae sɛ Yesu amu no nna ɔboda no mu no, ɔno nso tee bi. Petro ne Yohane de mmirika kɔɔ ɔboda a na wɔde Yesu amu no atom na wɔakata ano no ho. Yohane a ɛbɛyɛ sɛ na ɔyɛ aberante no na odii kan duu hɔ. Bere a ohui sɛ ɔboda no ano da hɔ no, wankɔ mu. Petro de, wanyɛ saa. Ɛwom sɛ na watu mmirika abrɛ de, nanso oduu hɔ ara na ɔkɔɔ ɔboda no mu. Ná amu no nni hɔ!—Yoh. 20:3-9.\n22. Dɛn na ɛmaa awerɛhow a na Petro redi ne sɛnea na n’adwenem yɛ no nãã no tu yerae?\n22 So Petro gye dii sɛ wɔanyan Yesu afi awufo mu? Ɛmfa ho mpo sɛ na mmea anokwafo bi abɛka sɛ ɔbɔfo bi ayi ne ho adi akyerɛ wɔn sɛ wɔanyan Yesu afi awufo mu no, Petro annye anni amonom hɔ ara. (Luka 23:55–24:11) Nanso, ansa na ade resa saa da no, na awerɛhow a Petro redi ne n’adwenem a ayɛ no nãã no nyinaa atu ayera. Ná wɔanyan Yesu sɛ honhom mu abɔde a ɔwɔ tumi! Oyii ne ho adi kyerɛɛ n’asomafo no nyinaa. Nanso, ansa na ɔreyɛ saa no, odii kan yɛɛ biribi kokoam. Saa da no, asomafo no kae sɛ: “Ampa, wɔanyan Awurade na oyii ne ho adi kyerɛɛ Simon!” (Luka 24:34) Akyiri yi, ɔsomafo Paulo nso kyerɛw asɛm a esii saa da titiriw no ho asɛm sɛ, Yesu ‘yii ne ho adi kyerɛɛ Kefa, ne afei dumien no.’ (1 Kor. 15:5) Kefa ne Simon yɛ din foforo a wɔde frɛ Petro. Yesu yii ne ho adi kyerɛɛ Petro saa da no—ɛda adi sɛ Petro nkutoo na na ɔwɔ hɔ.\nPetro dii mfomso pii a na ɛsɛ sɛ ne Wura de firi no, na yɛn mu hena na onhia bɔne fafiri da biara da?\n23. Dɛn nti na sɛ Kristoni bi yɛ bɔne nnɛ a, ɛsɛ sɛ ɔkae Petro asɛm no?\n23 Bible no nka nea ɛkɔɔ so wɔ nhyiam a ɛka koma a Yesu ne Petro san yɛe no ho asɛm. Wɔn baanu nkutoo na wonim nea ɛkɔɔ so. Yɛn adwene nkutoo na yebetumi de abu sɛnea Petro ani gyei bere a ohui sɛ wɔanyan ne Wura a ɔdɔ no no afi awufo mu, ne hokwan a wanya sɛ ɔbɛka sɛnea ne werɛ howee ne ahonu a na wanya no ho asɛm akyerɛ no no. Ade a na ehia Petro sen biara saa bere no ne ne bɔne a na wɔde befiri no. Yebetumi anya awerɛhyem paa sɛ, Yesu de Petro bɔne firii no koraa. Sɛ Kristoni bi yɛ bɔne nnɛ a, ɛsɛ sɛ ɔkae Petro asɛm no. Ɛnsɛ sɛ yenya adwene da sɛ yɛn bɔne sõ araa ma enti Onyankopɔn ntumi mfa mfiri yɛn. Yesu te sɛ n’Agya pɛpɛɛpɛ; ‘ɔde bɔne befiri ma aboro so.’—Yes. 55:7.\nAdanse Foforo a Ɛkyerɛ sɛ Wɔde Petro Bɔne Firii No\n24, 25. (a) Ka mpataa a Petro koyii wɔ Galilea Po so anadwo no ho asɛm. (b) Petro yɛɛ n’ade dɛn wɔ anwonwade a Yesu yɛe ahemadakye no ho?\n24 Yesu ka kyerɛɛ n’asomafo no sɛ wɔnkɔ Galilea, baabi a na ɔbɛsan ne wɔn ahyiam no. Bere a woduu hɔ no, Petro kɔe sɛ ɔrekoyi nam wɔ Galilea Po no mu. Asomafo no bi ne no kɔe. Afei de, na Petro asan kɔ ɔtare a na ɔyɛ adwuma wɔ so ansa na ɔrebɛyɛ ɔsomafo no so bio. Ɛda adi sɛ na dede a ɔkorow no reyɛ, asorɔkye a na ɛrebɔ gu ho, ne asau a na ɔretwetwe no nyɛ no ade foforo, na na ɛnhaw no nso. Wɔanyi nam biara anadwo mũ no nyinaa.—Mat. 26:32; Yoh. 21:1-3.\nPetro huruw fii ɔkorow no mu guare baa mpoano\n25 Nanso, eduu ahemadakye no, obi a na ogyina mpoano hɔ ka kyerɛɛ wɔn sɛ wongu asau no wɔ ɔkorow no fã foforo. Wɔyɛɛ saa, na woyii mpataa a ne dodow yɛ 153! Petro huu onii ko no. Ohuruw fii ɔkorow no mu guare baa mpoano. Bere a Yesu nnamfo anokwafo no beduu mpoano hɔ no, ɔmaa wɔn mpataa a watoto wɔ gyabiriw so. Petro titiriw na ɔkasa kyerɛɛ no saa bere no.—Yoh. 21:4-14.\n26, 27. (a) Hokwan bɛn na Yesu de maa Petro mprɛnsa? (b) Dɛn na Yesu yɛe de kyerɛe sɛ ɔde Petro bɔne afiri no koraa?\n26 Yesu bisaa Petro sɛ ɔdɔ ne Wura “sen eyinom anaa”—ɛda adi sɛ ɔde ne nsa kyerɛɛ mpataa pii a na wɔayi agu hɔ no so. So na Petro bɛma mpataayi adwuma no ho ahia no paa asen ɔdɔ a ɔwɔ ma Yesu no? Sɛnea na Petro apa ne Wura mprɛnsa no, saa ara na Yesu san ma onyaa hokwan mprɛnsa wɔ ne mfɛfo no nyinaa anim de daa no adi sɛ ɔdɔ no. Bere a Petro yɛɛ saa no, Yesu kyerɛɛ no ɔkwan a ɔbɛfa so ada ɔdɔ a ɛte saa adi: sɛ́ ɔbɛma Onyankopɔn som ho ahia no asen biribiara, na wama Kristo akyidifo anokwafo a wɔyɛ ne nguan no aduan, wahyɛ wɔn den, na wahwɛ wɔn so.—Luka 22:32; Yoh. 21:15-17.\n27 Yesu nam saa a ɔyɛe no so sii so dua sɛ na Petro ho da so ara hia ɔne n’Agya. Ná Kristo de akwankyerɛ bɛma Petro ma wadi dwuma titiriw wɔ asafo no mu. Hwɛ adanse a edi mũ a na ɛkyerɛ sɛ Yesu de Petro bɔne afiri no koraa! Akyinnye biara nni ho sɛ, Petro ani sɔɔ mmɔborɔhunu a Yesu daa no adi no, na osuaa biribi fii mu.\n28. Ɔkwan bɛn so na Petro yɛɛ n’ade ma ɛne ne din hyiae?\n28 Petro de nokwaredi kɔɔ so yɛɛ n’adwuma no mfe pii. Ɔhyɛɛ ne nuanom den sɛnea bere a ade rebɛkye ma Yesu awu no ɔka kyerɛɛ no sɛ ɔnyɛ no. Petro fi ayamye mu de ntoboase maa Kristo akyidifo no aduan na ɔhwɛɛ wɔn so. Ɔbarima a na wɔfrɛ no Simon yi bɔɔ ne bra ma ɛne edin a Yesu de maa no—Petro anaa Ɔbotan—no hyiae. Ɔbɛyɛɛ den, ná onhinhim, na na afoforo tumi de wɔn ho to no so wɔ asafo no mu. Yetumi hu adanse pii a ɛfoa saa asɛm yi so wɔ nkrataa abien a Petro ankasa fi ɔdɔ mu kyerɛwee a ɛbɛyɛɛ Bible no fã no mu. Saa nkrataa no san ma yehu sɛ Petro werɛ amfi fafiri ho asuade a onya fii Yesu hɔ no da.—Monkenkan 1 Petro 3:8, 9; 4:8.\n29. Yɛbɛyɛ dɛn atumi asuasua Petro gyidi ne mmɔborɔhunu a ne Wura daa no adi no bi?\n29 Momma yɛn nso yensua biribi mfi mu. So yɛsrɛ Onyankopɔn sɛ ɔmfa bɔne pii a yɛyɛ no da biara da no mfiri yɛn? So yegye saa fafiri no tom, na yegye di sɛ ebetumi atew yɛn ho? Na yɛde wɔn a wɔbɛn yɛn no nso mfomso firi wɔn saa ara? Sɛ yɛyɛ saa a, na yɛresuasua Petro gyidi ne mmɔborɔhunu a ne Wura daa no adi no bi.\nDɛn na Petro yɛe a ɛkyerɛ sɛ na onni adwene a ɛteɛ wɔ bɔne fafiri ho?\nNneɛma bɛn na Petro yɛe de sɔɔ sɛnea Yesu tumi de bɔne firi no hwɛe?\nNneɛma bɛn na Yesu yɛe de kyerɛe sɛ ɔde Petro bɔne afiri no?\nNneɛma bɛn na wopɛ sɛ woyɛ de suasua Petro gyidi ne Yesu mmɔborɔhunu no bi?\nPetro Suaa Bɔne Fafiri Fii Ne Wura Hɔ


Yohane Adiyisɛm 15 NA-TWI - Ɔyaredɔm - Mihuu ade foforo bi a ɛso - Bible Gateway\nYohane Adiyisɛm 15\nYohane Adiyisɛm 14Yohane Adiyisɛm 16\nYohane Adiyisɛm 15 Nkwa Asem (NA-TWI)\n15 Mihuu ade foforo bi a ɛso na ɛyɛ nwonwa wɔ soro. Na wɔyɛ abɔfo baason a wokita ɔhaw ason a ɛno ne ɔhaw a etwa to efisɛ, ɛno na ɛkyerɛ Onyankopɔn abufuw a etwa to.\n2 Afei mihuu biribi te sɛ ahwehwɛ po a wɔde ogya afra. Afei mihuu wɔn a wɔadi aboa no ne ne sɛso ohoni ne nea wɔde nsɛnkyerɛnne na ɛbɔ ne din no so nkonim no. Na wogyinagyina ahwehwɛ po no ho a wokitakita asanku a Onyankopɔn de ama wɔn no. 3 Na wɔreto Onyankopɔn akoa Mose dwom ne Oguammaa no dwom se,\n“Awurade, Otumfoɔ Nyankopɔn,\nwo nnwuma yɛ akɛse na ɛyɛ nwonwa,\nW’akwan teɛ na ɛyɛ nokware.\n4 Hena na onsuro wo, Awurade?\nHena na ɔrenka wo kɛseyɛ?\nWo nko na woyɛ kronkron.\nAman nyinaa bɛba abɛsom wɔ w’anim, efisɛ, obiara ahu wo treneedwuma no.”\n5 Afei mihui sɛ asɔredan a ɛwɔ soro hɔ no Kronkron mu Kronkron no abue a Onyankopɔn ntamadan si mu. 6 Abɔfo baason a wɔmaa wɔn tumi sɛ wɔmfa ɔhaw ason mmra no pue fii asɔredan no mu a wɔhyehyɛ ntade fitafitaa a wɔbobɔ sikakɔkɔɔ abɔso wɔ wɔn koko so. 7 Afei ateasefo baanan no mu baako maa abɔfo baason no sikakɔkɔɔ nkuruwa ason a, Onyankopɔn a ɔte ase daa daa no abufuw ahyɛ no ma. 8 Wusiw a efi Onyankopɔn anuonyam ne ne tumi mu no hyɛɛ asɔredan no ma. Na obiara antumi ankɔ asɔredan no mu kosii sɛ ɔhaw ason a abɔfo baason no de bae no to twae.


Yesu Kristo Kɔtenaa Onyankopɔn Nsa Nifa | Yesu Asetena\nKristo Kɔtenaa Onyankopɔn Nsa Nifa\nASOMAFOƆ NNWUMA 7:56\nYESU TE ONYANKOPƆN NSA NIFA\nSAUL BƐYƐƐ OSUANI\nƐSƐ SƐ YƐDI AHURUSI\nYesu kɔɔ soro no, dadu akyi na honhom kronkron baa n’akyidifo no so afe 33 Pentekoste Afahyɛ bere no. Ɛno maa wɔhuu sɛ Yesu wɔ soro ampa. Biribi foforo nso si maa ɛyɛɛ adanse sɛ Yesu wɔ soro. Ansa na wɔresi Yesu suani Stefano aboɔ no, ɔkaa sɛ: “Hwɛ! Mehunu sɛ ɔsoro abue a onipa Ba no gyina Onyankopɔn nsa nifa.”—Asomafoɔ Nnwuma 7:56.\nBere a Yesu kɔɔ n’Agya nkyɛn wɔ soro no, ɔtwɛn maa ahyɛde bi baa mu. Saa ahyɛde no wɔ Onyankopɔn Asɛm mu. Onyankopɔn de honhom kaa Dawid maa ɔkyerɛw sɛ: “Asɛm a Yehowa ka kyerɛɛ me Wura [Yesu] ne sɛ: ‘Tena me nsa nifa kɔsi sɛ mede w’atamfo bɛyɛ wo nan ase ntiasoɔ.’” Saa bere no so a, ‘ɔbɛkɔ n’atamfo mfimfini akɔdi wɔn so.’ (Dwom 110:1, 2) Sɛ ɔretwɛn akɔdi n’atamfo so a, dɛn na ɔbɛyɛ wɔ soro?\nKristofo asafo no fii ase Pentekoste afe 33. Saa bere no, Yesu hyɛɛ ase dii asuafo a wɔde honhom asra wɔn no so. (Kolosefoɔ 1:13) Yesu wɔ soro nyinaa ɔboaa asuafo no wɔ asɛnka adwuma no mu, na ɔsiesiee wɔn maa adwuma a ɛda hɔ retwɛn wɔn no. Adwuma bɛn? Sɛ wɔdi nokware kɔsi awiei a, daakye wɔbɛnyane wɔn afiri awufo mu ama wɔakɔka Yesu ho adi hene wɔ n’Ahenni mu.\nSaafo no bi ne Saul a na ne Roma din de Paulo no. Ná ɔyɛ Yudani a wabɔ ne ho mmɔden mfe pii wɔ Onyankopɔn Mmara mu, nanso Yuda nyamesom mpanimfoɔ no sɛee n’adwene ara maa bere a wɔresi Stefano aboɔ koraa, ɔpenee so. Afei Saul sii kwan so sɛ ɔrekɔ Damasko ‘akɔhunahuna Awurade asuafoɔ no akunkum wɔn.’ Ná wanya tumi krataa afiri Ɔsɔfo Panin Kaiafa hɔ sɛ ɔnkɔkyere Yesu asuafo no mfa wɔn mmra Yerusalem. (Asomafoɔ Nnwuma 7:58; 9:1) Nanso, bere a Saul nam kwan so rekɔ no, hann bi fi soro hyerɛn twaa ne ho hyiae, na ɔhwee fam.\nAfei ɛnne bi kaa sɛ: “Saul, Saul, adɛn nti na wotaa me?” Saul bisaa sɛ: “Ɛyɛ wo hwan, Owura?” Ɛnne no nso buaa sɛ: “Ɛyɛ me Yesu a wotaa no no.”—Asomafoɔ Nnwuma 9:4, 5.\nYesu ka kyerɛɛ Saul sɛ ɔnkɔ Damasko, na ɔntwɛn sɛ ɔbɛma no akwankyerɛ. Nanso na hann a ɛfiri soro no afura n’ani, enti na ɛsɛ sɛ obi sɔ ne mu de no kɔ. Yɛreka yi nso, na Yesu ayi ne ho adi akyerɛ ne suani Anania wɔ anisoadehu mu. Damasko na na Anania te, na Yesu kyerɛɛ no baabi a Saul wɔ kaa sɛ ɔnkɔhwehwɛ no. Ná Anania suro sɛ ɔbɛkɔ, nanso Yesu kaa ne koma too ne yam sɛ: “Ɔbarima yi yɛ anwenneɛ a wɔayi no ama me sɛ ɔmfa me din nkɔ amanaman ne ahemfo ne Israel mma nkyɛn.” Akyiri yi Saul ani buei, na Damasko hɔ ara, “ɔfirii aseɛ wɔ hyia adan mu kaa Yesu ho asɛm sɛ ɔne Onyankopɔn Ba no.”—Asomafoɔ Nnwuma 9:15, 20.\nAsɛnka adwuma a Yesu fii ase no, ɔboaa Paulo ne asuafo foforo ma wɔtoaa so. Onyankopɔn hyiraa adwuma no so paa, enti bere a Yesu yii ne ho adi kyerɛɛ Paul wɔ Damasko kwan so no, mfe 25 akyi na Paulo kyerɛwee sɛ asɛmpa no, “wɔaka ho asɛm wɔ abɔdeɛ a ɛwɔ ɔsoro ase nyinaa mu.”—Kolosefoɔ 1:23.\nMfe bi akyi no, Yesu maa ɔsomafo Yohane a na ɔdɔ no no anisoadehu bi; ɛwɔ Adiyisɛm nwoma no mu wɔ Bible mu. Anisoadehu no maa ɛyɛɛ te sɛ nea Yohane atena ase ahu sɛ Yesu aba n’Ahenni mu. (Yohane 21:22) “[Yohane] baa Awurade da no mu honhom mu.” (Adiyisɛm 1:10) Bere bɛn na wei baa mu?\nSɛ wokɔ Bible nkɔmhyɛ mu paa a, wobɛhu sɛ “Awurade da no” hyɛɛ ase wɔ yɛn bere yi so. Afe 1914 mu no, Wiase Ko I pae gui. Ɛfiri hɔ reba nyinaa, akokoakoko, yaredɔm, aduanekɔm, asasewosow ne nneɛma akɛse asisi. Ne nyinaa ama nsɛm a Yesu ka kyerɛɛ n’asomafo no aba mu; ɔka kyerɛɛ wɔn sɛ saa nneɛma no bɛyɛ ne “mmaeɛ” ne “awieeɛ” no ho “sɛnkyerɛnne.” (Mateo 24:3, 7, 8, 14) Seesei ɛnyɛ aman a na Roma Ahemman no di so nko ara na wɔreka Ahenni ho asɛmpa wom; mmom wɔreka no wɔ wiase nyinaa.\nHonhom kaa Yohane maa ɔkyerɛɛ saa asɛm no mu sɛ: “Afei na yɛn Nyankopɔn nkwagyeɛ ne n’ahoɔden ne n’ahennie ne ne Kristo no tumi aba.” (Adiyisɛm 12:10) Enti seesei Onyankopɔn soro Ahenni a Yesu kaa ho asɛm pii no redi tumi!\nWei yɛ anigyesɛm paa ma Yesu asuafo anokwafo nyinaa. Yohane nsɛm yi bɛtumi ama wɔanya awerɛhyem. Ɔkaa sɛ: “Yei nti mo ɔsoro ne mo a motete mu, momma mo ani nnye! Asase ne ɛpo nnue, ɛfiri sɛ Ɔbonsam asiane aba mo nkyɛn na ne bo afu dendeenden, ɛfiri sɛ ɔnim sɛ ne berɛ a aka yɛ tia.”—Adiyisɛm 12:12.\nBere a Yesu tenaa n’Agya nsa nifa so twɛnee no aba awiei. Seesei ɔredi hene, na ɛrenkyɛ koraa ɔbɛyi n’atamfo nyinaa afiri hɔ. (Hebrifoɔ 10:12, 13) Wo deɛ hwɛ anigye a nnipa bɛnya!\nYesu kɔduu soro no, dɛn ne dɛn na ɔyɛe?\n“Awurade da” no hyɛɛ ase bere bɛn? Ɛfiri hɔ reba no, nsɛm bɛn na ɛresisi?\nAdɛn nti na ɛsɛ sɛ yɛdi ahurusi?\nSɛ wonim mmuae no a, wobɛtumi de Bible akyerɛkyerɛ mu akyerɛ obi?


Hiob 11 | Intanɛt So Bible| Wiase Foforɔ Nkyerɛaseɛ\nSofar asɛm a edi kan (1-20)\nƆkae sɛ Hiob ka kasa hunu (2, 3)\nƆka kyerɛɛ Hiob sɛ onnyae bɔne (14)\n11 Ɛnna Sofar+ a ofi Naama no kae sɛ: 2 “Enti nsɛm yi nyinaa, obiara nka ho hwee?Anaa kasa dodow na ɛma obi di bem?* 3 Wugye di sɛ wo kasa hunu yi bɛma nnipa aka wɔn ano atom anaa? Nsɛm a woreka twiw yɛn no, ɛyɛ wo sɛ obiara renka w’anim wɔ ho anaa?+ 4 Ka asɛm ma yentie a, wuse, ‘Me nkyerɛkyerɛ yɛ kronn,+Na me ho tew wɔ w’anim.’+ 5 Wo de, twɛn ma Onyankopɔn nkasa,Na ommue n’ano nkyerɛ wo!+ 6 Anka ɔbɛka nea ɛbɛma woahu nyansa akyerɛ wo,Efisɛ nyansa ho nneɛma dɔɔso. Ɛhɔ na wubehu sɛ Onyankopɔn abu n’ani agu wo mfomso no bi so. 7 Wubetumi ahu Onyankopɔn nneɛma a emu dɔ no anaa?Anaa wubetumi ahu ade nyinaa so Tumfo no ho biribiara?* 8 Ɛkorɔn sen ɔsoro. Ɛdɛn na wubetumi ayɛ? Emu dɔ sen Ɔdamoa.* Ɛdɛn na wubetumi ahu? 9 Ɛware sen asaase,Na ɛtrɛw sen ɛpo. 10 Sɛ ɔretwam na ɔkyere obi, na ɔde no kɔ asɛnnibea a,Hena na obetumi asiw no kwan? 11 Efisɛ sɛ mmarima redaadaa nkurɔfo a, ohu. Sɛ ohu adebɔne a, ɔrenhu anaa? 12 Ɛda a sare so afurum bɛwo onipa no,*Saa da no na obi a ne ti awu benya ntease. 13 Wo de, yɛ wo koma yiyeNa trɛw wo nsam kyerɛ no; 14 Sɛ woreyɛ bɔne a, gyae,*Na mma amumɔyɛ biara nntena wo ntamadan mu. 15 Ɛba saa a, wubetumi ama w’ani so a woremfɛre;Na wubegyina pintinn a worensuro. 16 Ɛbɛma wo werɛ afi wo haw;Wobɛkae no sɛ nsu a abɛsen kɔ. 17 Wo nkwa bɛhyerɛn asen sɛnea owia hyerɛn awia ketee;Na ne sum mpo bɛyɛ sɛ adekyee. 18 Wubenya awerɛhyem efisɛ anidaso wɔ hɔ.Wobɛhwɛ wo ho nneɛma ahyia, na wobɛda dwoodwoo. 19 Wobɛda, na obiara renhunahuna wo.Na nnipa bebree bɛba wo nkyɛn sɛ yɛ wɔn adom. 20 Abɔnefo de, wɔn ani renhu ade yiye.Wɔrennya baabiara nguan nkɔ,Na owu* nko ara na ɛbɛyɛ wɔn anidaso.”+\n^ Anaa “obi a odwa n’anom na odi bem?”\n^ Anaa “wubetumi ahu ade nyinaa so Tumfo no kɛseyɛ mu?”\n^ Anaa “Sheol,” kyerɛ sɛ, adasamma damoa. Hwɛ Nkyerɛkyerɛmu afã hɔ.\n^ Anaa “Ɛda a wɔbɛwo wuram afurum sɛ onipa no.”\n^ Anaa “Sɛ wo nsa reyɛ bɔne a, yi fi wo ho kɔ akyirikyiri.”\n^ Anaa “ɔkra a ɛrewu.”